title: T-669

text: T-669-sarjaa käytettiin raskaaseen vaihtotyöhön sekä lyhyen matkan tavarajunakuljetuksiin. Tietokoneistetun veturinumerointijärjestelmän myötä veturisarja sai uuden sarjamerkinnän, 770, jossa oli vain kolme sarjamerkintää ilmaisevaa numeroa. Veturit poistettiin ČD:n käytöstä vähitellen vuoteen 2005 mennessä, ennen kaikkea siksi, että vähenevään käyttötarve saatiin katettua myös pienemmillä 742-sarjan vetureilla. Myös ŽSR:llä vetureita oltiin poistamassa vuonna 2009. Veturin leveäraideversioita, sarjamerkinnöiltään 770.8 ja 771.8, käytetään kuitenkin yhä Slovakian itäosissa.


title: T-669

text: Osa vetureista on sittemmin päätynyt yksityisille rautatieoperaattoreille sekä radanpitoyhtiöille. Osa teollisuuslaitoksille ja nykyisille yksityisille rautatieoperaattoreille päätyneistä vetureista sekä seitsemän slovakialaista 771-sarjan veturia, on modernisoitu. Niissä on uudet moottorit sekä joissain tapauksissa myös uudet konesuojat ja ohjaamot. Nämä veturit ovat sarjamerkinnöiltään 772, 773 ja 774. Entisessä Neuvostoliitossa on yhä käytössä ČME3-sarjan (ЧМЭ3) vetureita. Samoin Albaniassa T-669 on yhä Hekurudha Shqiptaren käytetyin - ja nykyisellään ainoa käytössä oleva - veturityyppi. Yksi prototyypeistä on nykyään Lužná u Rakovníkan rautatiemuseossa.


title: T-669

text: Pääkonesuojan alla on veturin voimanlähde – K 6 S-310 TRI -dieselmoottori sekä TD 802 -generaattori – sekä muuta laitteistoa, joka saa voimansa päämoottorilta hydraulisen voimansiirron avulla. Myös jäähdyttimet ja tuulettimet sijaitsevat konesuojan alla. TE 006 -ajomoottorit on kiinnitetty pyöräkertoihin. Apukonesuojan alla ovat akut sekä hiekoituslaitteisto.


title: T-669

text: SMZ Dubnica suunnitteli veturin pohjalta konesuojien kiinnitystä kehitettyään veturimallit T669.1 (771) sekä T 669.5 (770.8), joista jälkimmäinen on leveäraideveturi.


title: T-669

text:
Suomessa on käytössä CZ Lokon valmistamia Dr18-vetureita, jotka on valmistettu Puolasta käytettyinä hankittujen T669-vetureiden (puolalainen sarjamerkintä S200) pohjalta.
Tätä veturisarjaa, jota on valmistettu eri muunnoksina Tšekkoslovakian, Neuvostoliiton, Puolan, Albanian, Intian, Irakin ja Syyrian rautateille, on olemassa yhteensä yli 8000 yksikköä, mikä tekee siitä suurimman koskaan valmistetun veturisarjan.


title: Mustalais-suon arvoitus

text: Mustalais-suon arvoitus on vuonna 1931 ilmestynyt kirjailija Aarne Haapakosken esikoisromaani, joka on yksi Suomen ensimmäisistä dekkareista. Myöhemmin salanimellä ”Outsider” tunnettu Haapakoski julkaisi teoksen omakustanteena ja sen jakelijana toimi Pekka Lönngrenin omistama viihdekirjallisuuteen erikoistunut Kustannusliike Minerva Oy.


title: Mustalais-suon arvoitus

text: Kirjan tarina sisältää viittauksia aikaisemmin samana vuonna paljastuneeseen Tattarisuon tapaukseen, jolloin Helsingin maalaiskunnan Malmilla sijaitsevasta lähteestä löytyi ruumiinosia. "Mustalais-suon arvoitus" on toinen Haapakosken omalla nimellään julkaisemasta kahdesta salapoliisikertomuksesta. Vuonna 1934 ilmestyi "Madame Saahl’in salaisuus", joka pohjautuu kansainvälistä huomiota saaneeseen vakoilutapaukseen Pariisissa. Molempien päähenkilönä on helsinkiläinen sanomalehtimies ja yksityisetsivä Martti Kyttä.


title: Mustalais-suon arvoitus

text: Teos julkaistiin uudelleen Seaflower-kustannuksen näköispainoksena vuonna 1990. Alkuperäinen painos on nykyään keräilyharvinaisuus, jonka hinta antikvariaateissa on jopa 1 000 euroa. Kirjaa on kuitenkin vielä ainakin 1990-luvun alussa ollut 100 kappaleen myymätön erä, joka oli yksityishenkilön hallussa.


title: Mustalais-suon arvoitus

text: Teoksen päähenkilönä on sanomalehtimies ja yksityisetsivä Martti Kyttä, joka ratkoo salaperäisen K. CC Klubin arvoitusta. Kyseessä on kansainvälinen salaseura, joka pitää esikuvanaan Friedrich Nietzscheä ja pyrkii kohti yli-ihmisyyttä. Sen jäsenet edustavat eri kansallisuuksia ja poliittisia suuntauksia, mutta yhteisen päämäärän vuoksi henkilökohtaisista näkemyksistä vaietaan. Lisäksi kirjassa mainitaan toinen salaseura Vihreänvyö ritarit, joka on vielä K. CC Klubiakin salaperäisempi. Haapakoski kertoo järjestöstä vain sen verran, että sen toiminta on keskittynyt Lontooseen ja Pariisiin. K. CC Klubi on aikakaudelleen tyypillinen karikatyyri vapaamuurareista. Haapakosken mukaan kerho on epäisänmaallinen, koska sitä johdetaan Suomen ulkopuolelta. Lisäksi sen upporikkaat jäsenet elävät yltäkylläisyydessä samaan aikaan, kun muu yhteiskunta kärsii laman aiheuttamasta niukkuudesta.


title: Mustalais-suon arvoitus

text: Teoksessa esiintyy Tattarisuon löytöä muistuttava ruumislöytö ja lisäksi kirja sisältää muitakin viittauksia tapaukseen. Haapakoski oli todennäköisesti lisännyt Tattarisuohon liittyvän sivujuonen marraskuussa ilmestyneeseen kirjaansa vasta kun se oli noussut Suomen ykkösuutiseksi syksyllä 1931. Kirjan luku ”Kammottava löytö Mustalais-suolta” on kopioitu lähes suoraan sanomalehtiuutisista, eikä se liity kirjan varsinaiseen juoneen mitenkään. Haapakosken tarkoituksenä lienee ollut vain lisätä teoksen kiinnostavuutta ajankohtaisella aiheella. Merkittävimmät sanomalehdet eivät siitä huolimatta huomioineet kirjaa lainkaan.


title: Eetu Salinin muistomerkki (Lahti)

text: Eetu Salinin muistomerkki on suomalaisen työväenliikkeen aktiivin, toimittajan ja kansanedustajan Johan Edvard ”Eetu” Salinin muistoksi pystytetty patsas Lahden Mariankadun puistikossa . Suomen Sosialidemokraattisen Puolueen perustajajäseniin kuulunut Salin syntyi Lahden naapurikunnassa Asikkalassa vuonna 1866 ja kouluttauduttuaan suutariksi työskenteli Lahdessa. Pronssiin valettu patsas sijaitsee Mariankadun jatkeena olevassa puistossa kaupungintalon lähellä. Muistopatsaan hankkimista esitti Lahden Sos.-dem Kunnallisjärjestö ry.


title: Eetu Salinin muistomerkki (Lahti)

text: Eetu Salinin muistomerkin on suunnitellut lahtelainen kuvanveistäjä Veikko Leppänen. Muistomerkissä voimakkaana esitetty Salin astuu esiin liekeistä. Veistos on tyylisuunnaltaan informalistinen figuratiivisine piirteineen.


title: Devlet I Giray

text: Devlet I Giray (I Девлет Герай, I Devlet Geray, ١ دولت كراى ; 1512–1577 Bahtšisarai, Krimin kaanikunta) oli Krimin kaanikunnan hallitsija, Krimin kaani vuosina 1551–1577. Giray hallitsi Krimiä Osmanien valtakunnan vasallina ja liittolaisena.


title: Devlet I Giray

text: Devlet oli kaani Meñli I Girayn poika ja hänet nimitti valtaistuimen ensimmäiseksi perilliseksi kaani Saadet I Giray vuonna 1532. Edeltäjänsä hallintokauden aikana Devlet asui vuosia Istanbulissa, jossa hän solmi merkittäviä poliittisia yhteyksiä. Hän peri valtaistuimen Osmanien valtakunnan sulttaanin Suleiman Suuren tuella vuonna 1551, kun hänen edeltäjänsä Sahib I Giray oli salamurhattu Devletin kannattajan toimesta.


title: Devlet I Giray

text: Edeltäjiensä lailla hän jatkoi Krimin kaanikunnan perinteisen vihollisen Venäjän vastustamista ja solmi tämänvastaisen liittolaissopimuksen Jagellonien dynastian kanssa 1552 ja aloitti Moskovaan suuntautuneen sotaretken, joka päättyi tappiollisesti Tulassa ja Šivoronjoella käydyissä taisteluissa. Vuonna 1555 hänen sotaretkensä oli kuitenkin voitokas. Hän osallistui myös Astrahanin sotaretkeen 1569 Osmanien valtakunnan kanssa. Tappion jälkeen hän aloitti jälleen oman sotaretkensä Iivana IV Julman hallitsemalle Venäjälle 1571. Voitettuaan venäläisarmeijan taistelussa Oka-joella hän onnistui ajamaan tsaarin pois Moskovasta, joka syttyi palamaan tataarien sitä vallatessa. Onnistuneesta sotaretkestään Devlet sai lisänimen "Taht alğan", "Pääkaupungin Valtaaja". Nöyryytetty tsaari lupaamaan entisen Astrahanin kaanikunnan alueen luovuttamisen kaanille vihollisuuksien välittömäksi lopettamiseksi. Seuraavana vuonna Devletille kävi ilmi, ettei Iivanalla ollut aiettakaan pitää lupaustaan, joten hän kokosi toisen suuren armeijan ja marssi jälleen kohti Moskovaa. Tämä armeija kuitenkin hävisi venäläisille Moskovan eteläpuolella käydyn Molodin taistelun 1572 ja joutui vetäytymään.


title: Devlet I Giray

text: Devlet I kuoli huhti-toukokuussa 1577. Hänellä oli monta vaimoa, joiden kanssa hän sai kahdeksantoista poikaa. Hänen ensimmäinen vaimonsa oli adygei-ylimys Tarzatiqin tytär. Myös hänen neljäs vaimonsa oli kansallisuudeltaan tšerkessi. Devlet sijoitti poikansa usein johtotehtäviin, kuten kaanin lähintä apulaiskomentajaa merkitsevän qalgan asemaan. Esimerkiksi voittoon päättyneessä Sudbištšin taistelussa 24-25. kesäkuuta 1555 Devletin poika Ahmed Giray johti toista tataariosastoa, mutta hän kuoli taistelun aikana. Hänen seuraajakseen Devlet nimitti toisen poikansa, Mehmedin, josta tuli seuraava Krimin kaani. Mehmedin lisäksi viidestä Devletin pojasta tuli aikanaan myös Krimin kaaneja.


title: Petri Böckerman

text: Petri Böckerman on suomalainen taloustieteilijä. Hän työskentelee Palkansaajien tutkimuslaitoksella erikoistutkijana. Aiemmin hän työskenteli terveystaloustieteen professorina Turun yliopistossa. Aiemmin Böckerman on toiminut professorina Tampereen yliopistossa ja hän on Tampereen yliopiston dosentti erikoisalana työn taloustiede. Hän on työskennellyt tutkijana Palkansaajien tutkimuslaitoksella vuodesta 1996 lähtien.


title: Petri Böckerman

text: Koulutukseltaan Böckerman on filosofian tohtori pääaineena kansantaloustiede. Hän väitteli Helsingin kauppakorkeakoulusta vuonna 2003 otsikolla "Empirical Studies on Working Hours and Labour Market Flows".


title: Edward Shepherd Creasy

text: Edward Shepherd Creasy (1812–1878) oli viktoriaanisen ajan englantilainen historioitsija ja lakimies.


title: Edward Shepherd Creasy

text: Hän syntyi Bexleyssä, Iso-Britanniassa 1812. Hän opiskeli Eton Collegessa, ja King's Collegessa Cambridgessa. Hän sai oikeuden harjoittaa lakimiehen ammattia 1837. Vuonna 1840 hän alkoi opettamaan antiikin ja uuden ajan historiaa Lontoon yliopistossa.


title: Edward Shepherd Creasy

text: Creasy lyötiin ritariksi 1860. Hänet nimitettiin korkeimman oikeuden päätuomariksi Ceylonille samana vuonna. Hänen terveytensä kuitenkin heikkeni ja palasi Englantiin 1870, jääden eläkkeelle kolme vuotta myöhemmin. Creasy kuoli Lontoossa 1878.


title: Edward Shepherd Creasy

text: Creasyn parhaiten tunnettu teos on vuonna 1851 julkaistu "Fifteen Decisive Battles of the World". Teos henkii tyypillisiä 1800-luvun suurvalta-brittiläisiä mielikuvia, joissa pyritään osoittamaan Euroopan ulkopuoliset kansat barbaarisiksi ja joissa eurooppalaiset kansat pelastivat sivilisaation tuholta lyömällä ulkopuoliset suurissa ja ratkaisevissa taisteluissa. Creasyn toinen tunnettu teos on "History of the Ottoman Turks: Based Chiefly on Von Hammer" (1856), joka perustui pääosin itävaltalaisen orientalistin Joseph von Hammer-Purgstallin samannimiseen teokseen. Creasy kirjoitti "History of the Ottoman Turks"-teoksen tuolloin ajankohtaisen Krimin sodan historiallisten taustojen valaisemiseksi. Teosta haukuttiin ilmestymisaikanaan liiastakin myötämielisyydestä "barbaarista ja julmaa" Osmanien valtakuntaa kohtaan. Nyttemmin sitä on arvosteltu siitä, että teos nojaa täysin välikäsiin eikä Creasy käyttänyt suoraan ainuttakaan turkkilaista lähdettä tai teosta sitä kirjoittaessaan.


title: Edward Shepherd Creasy

text: Muita teoksia:


title: Säveletär

text: Säveletär oli Helsingissä vuosina 1906–1911 ilmestynyt musiikkilehti.


title: Säveletär

text: Ilmari Krohnin ja vuodesta 1907 lähtien Heikki Klemetin toimittama "Säveletär" pyrki taidemusiikin ohella kiinnittämään huomiota laulu- ja soittojuhlien, torvisoittokuntien, kirkon ja kansakoulun arkisempaan musiikinviljelyyn. Kahdesti kuukaudessa ilmestynyt lehti oli taloudellisesti kannattamaton. Sen jatkona ilmestyivät vuosina 1913–1917 "Uusi Säveletär" (julkaisijana Primus Leppänen) ja vuonna 1918 "Säveletär. Uusi jakso".


title: Vähävesi (Ikaalinen)

text: Vähävesi on Pirkanmaalla Ikaalisissa Sisätön Eränperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Vähävesi on osa Juurijärven-Hulppojärven valuma-aluetta.


title: Vähävesi (Ikaalinen)

text: Järven pituus on 1,2 kilometriä, leveys 700 metriä ja sen pinta-ala on 47 hehtaaria. Se sijaitsee Hulppojärven ja Juurijärven välissä. Järvi on matala ja siksi rannoiltaan ruohottunut ja soistunut. Rantaan päättyy muutamassa paikassa avosuota. Järvessä on yhdeksän matalaa saarta, joista suurin on 60 metriä pitkä. Siihen laskee yhdeksän suo-ojaa, mutta suurin osa läpivirtauksesta on Rajaojan syytä. Rajaoja on Hulppojärven lyhyt laskuoja ja Vähäveden oma laskuoja Majaoja laskee puolen kilometrin mittaisena Juurijärveen. Rantaviivan pituus on 5,2 kilometriä. Järven ympäristössä sijaitsee neljä maatilaa ja rannoille on rakennettu neljä vapaa-ajan asuntoa.


title: Vähävesi (Ikaalinen)

text: Järven vedenpintaa on ilmeisesti alennettu, koska eräs kallioinen niemi on nimeltään Kirkkosaari.


title: Judith Guest

text: Judith Guest (29. maaliskuuta 1936 Detroit, Michigan) on yhdysvaltalainen kirjailija ja elokuvakäsikirjoittaja, joka tunnetaan perheen kriisejä läpikäyvien nuorten kuvaamisesta useissa romaaneissaan. Hänen esikoisteoksensa "Ordinary People" (suom. "Samat kasvot peilissä", 1977, ja "Tavallisia ihmisiä", 1981) oli pohjana Alvin Sargentin käsikirjoittamassa ja Robert Redfordin ohjaamassa draamaelokuvassa "Tavallisia ihmisiä" (1980), joka sai parhaan elokuvan Oscar-palkinnon. Samanlaista aihepiiriä käsittelevät myös Guestin romaanit "Second Heaven" (1982, suom. "Toinen taivas", Tammi 1983) ja "Errands" (1997).


title: Judith Guest

text: Guest on kirjoittanut myös käsikirjoituksen Sandy Smolanin ohjaamaan draamakomediaan "Rachel River" (1987) sekä rikosromaaneja kuten "The Tarnished Eye" (2004).


title: Judith Guest

text: Judith Guest suoritti bachelor-tutkinnon Michiganin yliopistossa vuonna 1958 ja työskenteli sitten opettajana 1970-luvun puoleenväliin asti, jolloin jättäytyi vapaaksi kirjailijaksi.


title: Judith Guest

text: Judith Guestin isosetä oli Yhdysvalloissa 1900-luvun alkupuolella suosittu brittiläissyntyinen runoilija Edgar Guest (1881–1959).


title: Finsk Musikrevy

text: Finsk Musikrevy oli Helsingissä vuosina 1905–1907 ilmestynyt ruotsinkielinen musiikkilehti.


title: Finsk Musikrevy

text: ”Nuorten muusikkojen julkaiseman” "Finsk Musikrevyn" tavoitteena oli edistää kotimaista musiikinviljelyä, tehdä tunnetuksi suomalaisten säveltäjien teoksia, herättää kiinnostusta kansanmusiikkia kohtaan sekä julkaista arvosteluja ja uutisia. Sen toimittajina työskentelivät aluksi Axel von Kothen ja hänen jälkeensä Edvard Fazer vuonna 1905 sekä vuodesta 1906 Otto Andersson. Komeasti painettu lehti ilmestyi kahdesti kuukaudessa runsaan kahden vuoden ajan.


title: Tidning för Musik

text: Tidning för Musik oli Helsingissä vuosina 1910–1916 ilmestynyt ruotsinkielinen musiikkilehti.


title: Tidning för Musik

text: Musiikkitiedon popularisoimista varten perustettu "Tidning för Musik" pyrki käsittelemään aihettaan pieteetillä sekä välttämään henkilökohtaista mielivaltaa ja hyökkäilevää asennetta. Lehti nähtiin kokoavana toimijana muiden pienten keskusten – seurojen, yhdistysten, koulujen ja orkesterien rinnalla. Toimittajina työskentelivät Gösta Wahlström (1910–1912) sekä Otto Andersson ja Olof Wallin (1912–1916). Lehti lakkasi ensimmäisen maailmansodan aiheuttamiin taloudellisiin vaikeuksiin.


title: Kytäjän koulu

text: Kytäjän koulu on Hyvinkään länsiosassa Kytäjärven rannalla Rytkönniemessä sijaitseva 73 oppilaan suomenkielinen alakoulu. Koulussa on alakoulun luokat 1–6. Kyläkoulun paikka on Hyvinkään vanhimpia, sillä Rytkönniemessä on toiminut koulu jo vuodesta 1874 lähtien.


title: Kytäjän koulu

text: Koulun ympäristössä sijaitsee Suomen parhaimpien golfkenttien joukkoon lukeutuva Kytäjä Golf.


title: Martin koulu

text: Martin koulu on Hyvinkään Martin kaupunginosassa toimiva noin 420 oppilaan suomenkielinen alakoulu (luokka-asteet 1–6). Koulu sijaitsee samassa osoitteessa Martinkulman koulun kanssa, joka on noin 115 oppilaan suomenkielinen erityiskoulu.


title: Martinkulman koulu

text: Martinkulman koulu on Hyvinkään Martin kaupunginosassa toimiva noin 115 oppilaan suomenkielinen erityiskoulu (luokka-asteet 1–9). Koulu sijaitsee samassa osoitteessa Martin koulun kanssa, joka on noin 420 oppilaan suomenkielinen alakoulu.


title: Nopon koulu

text: Nopon koulu on Hyvinkään eteläosan Nopossa toimiva noin 80 oppilaan suomenkielinen alakoulu (luokka-asteet 1–6).


title: Paavolan koulu

text: Paavolan koulu on Hyvinkään Paavolan kaupunginosassa toimiva noin 175 oppilaan suomenkielinen alakoulu (luokka-asteet 1–6).


title: Ridasjärven koulu

text: Ridasjärven koulu on Hyvinkään itäosan Ridasjärvellä toimiva noin 40 oppilaan suomenkielinen alakoulu (luokka-asteet 1–6). Noin 300 metriä Ridasjärven pohjoispuolella sijaitsevalta kyläkoululta on 10 kilometriä Hyvinkään keskustaan.


title: Näyttämötaide (lehti)

text: Näyttämötaide oli Helsingissä ja Hämeenlinnassa vuosina 1910–1913 ilmestynyt teatterialan aikakauslehti.


title: Näyttämötaide (lehti)

text: Eero Alpin toimittama "Näyttämötaide" oli 1800-luvun ohjelmalehtisten jälkeen ensimmäinen suomalainen teatterilehti. Laajalle teatterinharrastajayleisölle tarkoitetun lehden kustantajaksi tuli vuoden 1911 lopussa kymmenen kuukauden tauon jälkeen Arvi A. Karisto. Suomalaisten teatterien ohjelmistoa ja näyttelijöitä esitelleen lehden ilmestyminen katkesi taloudellisiin vaikeuksiin.


Yhdysvaltain asevoimien roomalaiskatolinen arkkihiippakunta on katolisen kirkon arkkihiippakunta, joka palvelee Yhdysvaltain asevoimissa työskenteleviä. Sen palveluksessa oli 359 pappia vuonna 2013.


title: Radio Musa

text: Radio Musa on tamperelainen radiokanava. Kanava soittaa pääosin iskelmä- ja tanssimusiikkia aikuisikäisille Sen taajuus on tampereella 100,5 MHz. Sen lisäksi kanavaa voi kuunnella myös Internetissä.


title: Radio Musa

text: Kanava sai vakituisen toimiluvan vuosille 2014–2019. Siihen mennessä kanava on toiminut määräaikaisilla toimiluvilla. Radio Musalla oli myös kolmen kuukauden tilapäinen toimilupa Helsingissä taajuudella 89,7 MHz syyskuusta marraskuuhun vuonna 2014.


title: Radio Musa

text: Radio Musan ohjelmia ovat muun muassa Päivän artisti, Tätä Suomi tanssii, Radiot Top 20 ja Rakentajaradio. Kanava lähettää STT:n radiouutisia arkisin kello 6-22 ja viikonloppuisin 8-22. Kanavalta tulee myös viihdeuutisia pitkin päivää. Kanavan omistaa Pentti Teräväinen, joka on tuttu Discopress yrityksestä.


title: Radio Musa

text: Musan laajaa ohjelmistoa juontavat ainakin studioisäntä Pentti Teräväinen, Teuvo Laine, Arto Grönroos, Aulikki Järvinen-Nummi, Dani Branthin, Aila-Inkeri Salama, Pekka Santonen ja Martti Kuurila.


title: Risto Rekola

text: Risto Tapani Rekola on hollolalainen kirjailija. Häneltä on julkaistu palindromiteokset "Taasko hoksaat!", "Ikävää, väki" ja "Naaraan". Hänen teoksensa "Ikävää, väki" lienee maailman laajin palindromikirja (9000 palindromia eri kielillä aihepiireittäin ja aakkosjärjestyksessä). Se nousi syksyllä 2015 e-Kirjaston suosituimmaksi kielitieteen luokassa. "Naaraan" kohosi vastaavalle sijalle runoissa ja aforismeissa maaliskuussa 2016. Taasko hoksaat! -kirjan tavoite on saada lapsi ihmettelemään ja kysymään miksi sanat ja lauseet alkavat ja päättyvät aina samalla kirjaimella. Näin hän voi oivaltaa äänteen ja kirjaimen yhteyden, lukutaidon perustan.


title: Pekka Laine (journalisti)

text: Pekka Laine (s. 9. tammikuuta 1948 Hämeenkyrö) on yhteiskuntatieteiden maisteri ja journalisti.


title: Pekka Laine (journalisti)

text: Laine on työskennellyt toimittajana vuoteen 1992. Suomen Journalistiliiton SJL:n puheenjohtaja hän oli 1992–2006. Laine on toiminut myös Radio- ja televisiotoimittajien liiton RTTL:n puheenjohtajana ja Pohjoismaiden journalistiliiton NJF:n puheenjohtajistossa.


title: Pekka Laine (journalisti)

text: 1980-luvulla Laine kirjoitti ohella viihdekäsikirjoituksia muun muassa Hukkaputki-satiiriohjelmaan. Journalisti-lehden kolumnisti hän oli 1980–1991.


title: Pekka Laine (journalisti)

text: Laine sai Journalistiliiton ansiomerkin 2006. Hän on SJL:n ja RTTL:n kunniajäsen.


title: Arto Nieminen (journalisti)

text: Arto Nieminen (s. 31. joulukuuta 1957) on journalisti ja Suomen Journalistiliiton entinen puheenjohtaja. Hän toimi tehtävässä vuosina 2006–2014.


title: Arto Nieminen (journalisti)

text: Nieminen on työskennellyt toimitussihteerinä Virkamiesten ja toimihenkilöiden yhteisjärjestön VTY:n lehdessä 1985–1988. Hän työskenteli työmarkkinatoimittajana Yleisradion Radiouutisissa 1989–2004 ja politiikan toimittajana TV2:n "Ajankohtaisessa kakkosessa" 2004–2006. Hänet valittiin Journalistiliiton puheenjohtajaksi vuonna 2006, ja siitä tehtävästä hän palasi Yleisradion palvelukseen vuonna 2015. Nieminen sai Journalistiliiton ansiomerkin vuonna 2015.


title: Vehkalampi (Ikaalinen)

text: Vehkalampi on Pirkanmaalla Ikaalisissa Sisätössä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Vehkalampi on osa Juurijärven-Hulppojärven valuma-aluetta.


title: Vehkalampi (Ikaalinen)

text: Lammen pituus on 700 metriä, leveys 200 metriä ja sen pinta-ala on 7,3 hehtaaria. Se sijaitsee yhdystie 2764 ja Eränmaan selänteen välissä. Siihen laskee kymmenen suo-ojaa ympäröivistä metsistä ja viereiseltä suolta. Oma laskuoja lähtee lammen koillispäästä ja se laskee kilometrin mittaiseksi kaivettuna ojana Hulppojärven eteläpään lahdenpohjukkaan. Rantaviivan pituus on 1,5 kilometriä. Puolet rannasta on suota ja rantaan on rakennettu kolme vapaa-ajan asuntoa, joille johtaa tiet yhdystieltä 2764.


title: NHL:n tähdistöottelu 1949

text: Kolmas NHL:n tähdistöottelu pelattiin vuonna 1949 Toronto Maple Leafsin kotikenttänä toimineella Maple Leaf Gardensilla 10. lokakuuta. Kolmannen kerran peräkkäin Toronto Maple Leafs kohtasi NHL:n muista seuroista kootun tähdistöjoukkueen. Tähdistöjoukkue voitti ottelun tapaan lukemin 3-1.


title: NHL:n tähdistöottelu 1949

text: Ottelussa oli yleisöä 13 541 katsojaa.


title: Kaamosjazz

text: Kaamosjazz on Euroopan unionin pohjoisin ja yksi Suomen vanhimmista jazztapahtumista, joka järjestetään vuosittain Saariselällä ja Inarissa. Kaamosjazzin tarjonta sisältää iltakonsertteja, jameja sekä saamelaismusiikkipainotteisen illan Saamelaiskulttuurikeskus Sajoksessa. Vuoden 2017 Kaamosjazz järjestetään 23.-26. marraskuuta.


title: Kaamosjazz

text: Ensimmäisen kerran Kaamosjazz-tapahtuma järjestettiin vuonna 1981, jolloin tapahtumapaikkana toimi Tankavaaran Wanhan Vaskoolimiehen kahvila. Tapahtuman perustajina olivat Yleisradio ja paikallisten matkailuyritysten yhteistyöryhmä. Myös Ruotsin ja Tanskan yleisradioyhtiöt lähettivät tapahtumaan omien maidensa muusikoita. Vuoden 1981 festivaali käsitti vain kolme ravintolakonserttia. Esiintyjinä olivat Paroni Paakkunaisen Big Band, Nono Söderberg trio, Nils-Aslak Valkeapää, Ailu Gaup ja Ylen yhteispohjoismainen Workshop. Radion Yleisohjelma radioi myöhäisillan konsertteja suorina lähetyksinä.


title: Kaamosjazz

text: Tapahtuma on kasvanut ja kehittynyt vuosien varrella talkoolaisten suosiollisella avustuksella. Vuonna 2011 Kaamosjazz ry luovutti tapahtuman vetovastuun Pohjois-Lapin Matkailu Oy:lle (nyk. Inari-Saariselkä Matkailu Oy), joka on jatkanut Jazzien järjestämistä. Kaamosjazzien taiteellisena johtajana on toiminut vuosina 2013-2016 suomalainen klassiseen musiikkiin erikoistunut toimittaja, tuottaja ja kulttuurivaikuttaja Aarno Cronvall. Vuonna 2017 tuottamisesta on vastuussa raahelainen Tuupa Records.


title: Kaamosjazz

text: Konsertteja on järjestetty Lapland Hotel Riekonlinnassa, Kaunispään Huipulla, Ravintola Petronellassa, Saariselän tunturikappelissa, Ivalon yläasteella, Hotelli Kultahipussa, Saamelaiskulttuurikeskus Sajoksessa ja Saariselän rinnekeskuksessa.


title: Kaamosjazz

text: Vuoden 2016 Kaamosjazz esiintyjät


title: Jaana Bamford

text: Jaana Bamford (19. maaliskuuta 1955 – 1. toukokuuta 2016) oli suomalainen molekyylibiologi ja professori. Hän työskenteli Jyväskylän yliopistossa molekyylibiologian professorina vuodesta 2006.


title: Jaana Bamford

text: Jaana Bamford opiskeli biotieteitä Helsingin yliopistossa ja valmistui sieltä genetiikka pääaineenaan filosofian kandidaatiksi 1982. Tohtoriksi Bamford väitteli Helsingin yliopistossa 1991.


title: Jaana Bamford

text: Bamfordin akateeminen ura Helsingin yliopistossa alkoi vuonna 1980. Hän työskenteli siellä erilaisissa tutkimus- ja opetustehtävissä vuoteen 2000 asti. Helsingin yliopiston dosentti hän oli vuodesta 1994. Sittemmin hän työskenteli Suomen Akatemiassa nuorempana ja vanhempana tutkijana. Sen jälkeen hänet nimitettiin 2005 yliopistonlehtoriksi Helsingin yliopistoon 2005.


title: Jaana Bamford

text: Alkuvuodesta 2006 lähtien Bamford toimi molekyylibiologian professorina Jyväskylän yliopistossa. Hänen mukanaan Jyväskylän yliopistoon tuli uusia tutkimusaloja ja -aiheita virustutkimuksen eli virologian alalle. Hänen professorikautensa alussa solu- ja molekyylibiologian tutkimusmenetelmiä (mikroskopiakuvantaminen) Jyväskylässä kehitettiin hankkimalla 2006 yliopiston nanotiedekeskukseen uusi konfokaalimikroskooppi. Tulevina vuosina erilaisia mikroskooppilaitteita hankittiin vielä lisää.


title: Jaana Bamford

text: Professorina Bamford osallistui kahden toimikauden ajan Suomen Akatemian nimeämien huippututkimusyksiköiden tutkimustyöhön. Vuosina 2006–2011 hänen tutkimusryhmänsä toimi Virologian huippututkimusyksikössä. Yksikkö toimi Helsingin ja Jyväskylän yliopistojen yhteistyönä. Sen johtajana toimi akatemiaprofessori Dennis Bamford. Virologian yksikkö teki monitieteistä perustutkimusta: tutkimusmenetelmissä yhdistyivät genetiikka, rakennebiologia, biokemia, biofysiikka ja mikrobiologia. Yksikön keskeinen tavoite oli selvittää bakteereja ja arkkeja infektoivien virusten rakennetta ja toimintaa. Tutkimustyön apuna käytettiin niin kutsuttuja malliviruksia.


title: Jaana Bamford

text: Jaana Bamford ryhmineen työskenteli vuodesta 2012 toimineessa Biologiset vuorovaikutukset -tutkimusyksikössä. Bamfordin tutkimustyö yksikön puitteissa liittyi virusten biologisten vuorovaikutuksien selvittämiseen. Hänen tutkimustyönsä kyseisen teeman parissa jäi kesken, kun hän menehtyi äkillisesti 1. toukokuuta 2016.


title: Jaana Bamford

text: Professori Bamfordin pääasiallinen tutkimusintressi molekyylibiologina oli virusten rakenne, kokoaminen, genetiikka ja evoluutio. Hän johti näitä teemoja tutkinutta tutkimusryhmää kuolemaansa asti. Bamford oli aloittanut virustutkimuksen jo 1990-luvulla. Hän oli yhtenä tutkijana mukana tutkimuksessa, jossa osoitettiin, että flunssaa aiheuttavan adenoviruksen varhainen kantamuoto oli olemassa jo varhain maapallon kehityshistorian alkukaudella. Tutkimuksen tulokset julkaistiin vuonna 1999 "Cell"-lehdessä (”Last Universal Common Ancestor and its contemporary viruses”; suom. Viimeinen yhteinen esi-isä ja senaikaiset virukset).


title: Jaana Bamford

text: Bamford tutki pitkään virusten rakennetta. Ennen professorikauttaan hän tutki muun muassa bakteriofageja eli bakteereja infektoivia ja niissä loisivia viruksia. Rakennetutkimuksen avulla on esimerkiksi pystytty osoittamaan, että virukset voivat muiden eliölajien tavoin muodostaa eri kehityslinjoja, joilla kuitenkin on yhteinen kantaisä. Tämä todistettiin, kun ihmisessä infektioita aiheuttavan adenoviruksen ja bakteeria infektoivan PRD1-viruksen kuoriproteiinien kolmiulotteinen rakenne määritettiin röntgenkristallografian avulla. Tuloksista havaittiin, että molempien virusten kuoriproteiinien rakenne noudattaa samaa periaatetta. Niillä oli siis yhteinen kantamuoto. Myöhemmin on voitu osoittaa, että samankaltainen rakenne on myös muun muassa levää, amebaa ja arkkia isäntänään käyttävillä viruksilla. Nämä eri tyyppiset virukset ovat muuttuneet isäntäeliön kehityksen mukana, mutta niiden kuorirakenteen proteiini on pysynyt muuttumattomana. Virkaanastujaisluennossaan 2006 professori Bamford arveli, että virusten kuoren rakenne on kehittynyt niin optimaaliseksi, että se ei enää muutu evoluution vaikutuksesta.


title: Jaana Bamford

text: Biologisten vuorovaikutusten tutkimusyksikkö pyrki perustutkimuksen avulla löytämään myös hyödyllisiä tieteellisiä sovelluksia. Ilmastonmuutoksen myötä kaloja tappava Flavobakteeri on käynyt ärhäkämmäksi ja aiheuttaa isoja tappioita kalankasvattajille. Bamfordin ryhmän tutkimuksissa kaloja tappavien bakteerien sekaan laitettiin bakteriofageja, ja kalojen kuolleisuus väheni. Tutkimuslajeina tutkimuksessa käytettiin aluksi seeprakalaa ja myöhemmin lohta. Hankkeen tavoitteena oli vähentää kalanviljelylaitoksilla tapahtuva antibioottien käyttöä, kun ne voidaan korvata bakteriofageilla.


title: Jaana Bamford

text: Helsingin yliopiston julkaisutietokannan mukaan Bamford on julkaissut noin 56 vertaisarvioitua kansainvälistä tiedeartikkelia arvostetuissa tieteellisissä aikakauslehdissä (muun muassa "Cell" ja "Nature"). Tieteellisten artikkeleiden kokonaismäärä oli 65 kappaletta.


title: Jaana Bamford

text: Jaana Bamford oli monipuolinen kirjoittaja. Tieteellisten artikkeleiden lisäksi hän kirjoitti tutkimusaiheistaan kirjoja tai yksittäisiä lukuja muiden toimittamiin kirjoihin. Näitä toimitusteoksissa julkaistuja osioita kertyi kaikkiaan 17 kappaletta. Hän oli muun muassa yksi kirjoittaja FT Michael J. Russellin toimittamassa teoksessa "Origins, Abiogenesis and the Search for Life". Hän oli myös kansainvälisen "Journal of Marine Science" -lehden toimittaja.Professori Bamfordin asiantuntemusta hyödynnettiin monissa tieteellisissä luottamustehtävissä. Muiden tehtäviensä ohella hän organisoi muun muassa kolme tieteellistä konferenssia. Bamford oli vuosina 2007–2009 Suomen Akatemian biotieteiden ja ympäristöntutkimuksen tieteellisen toimikunnan jäsen. Hänet valittiin toimikunnan jäseneksi myös seuraavalle toimikaudelle 2010–2012. Lopulta hän oli toimikunnan varajohtaja. Bamford oli myös kansallisen tohtorikoulutusohjelman bioinformatiikan ja rakennebiologian ("Informational and Structural Biology", ISB) ohjaaja.


title: Jaana Bamford

text: Kansallisten luottamustoimien lisäksi hänellä oli kansainvälisiä luottamustehtäviä. Bamford oli muun muassa Amerikan mikrobiologisen yhdistyksen ("American Society for Microbiology) jäsen.


title: Jaana Bamford

text: Vuonna 2010 Bamfordille myönnettiin Suomen Valkoisen Ruusun ritarikunnan ensimmäisen luokan ritarimerkki.


title: Jaana Bamford

text: Jaana Bamford oli naimisissa ja hänellä oli yksi tytär. Vapaa-ajallaan hän harrasti mökkeilyä, kalastusta ja ruoanlaittoa.


title: Portfolioteoria

text: Portfolioteoria tai moderni portfolioteoria (engl. "Modern portfolio theory") on rahoituksen teoria, jonka keskeinen idea on pienentää sijoitussalkkuun eli portfolioon sisältyvää riskiä hajauttamalla varallisuus erilaisiin sijoituskohteisiin, kuten esimerkiksi osakkeisiin, joukkolainoihin tai kiinteistöihin. Riskiä voi edelleen hajauttaa valitsemalla kussakin sijoituskohteessa portfolioonsa useampia erilaisia arvopapereita, esimerkiksi jakamalla varallisuutta useamman eri osakkeen kesken. Vaikka hajauttamisen ja riskien minimoinnin onkin tiedetty olevan yksi sijoitustoiminnan kulmakivistä niin kauan kuin sijoittamista on harrastettu, vasta Harry Markowitzin (1952) akateeminen tutkimus loi matemaattisen perustan portfolioteorialle. Portfolioteorian ydinajatus on riskin hajauttaminen, eli riskien minimointi valitsemalla salkkuun investointeja, joiden tuotot korreloivat keskenään mahdollisimman vähän tai eivät lainkaan. Sijoitussalkkuun eli portfolioon kuuluvien osakkeiden keskinäinen alhainen korrelaatio takaa sen, ettei koko salkun arvo heikkene, vaikka muutamien osakkeiden arvo sukeltaisikin. Harry Markowitz sai Nobelin taloustieteen palkinnon vuonna 1990 työstään portfolioteorian parissa.


title: Portfolioteoria

text:
Hajauttamisen perusperiaate on, ”ettei kannata laittaa kaikkia munia samaan koriin”. Vielä vuosisadan alussa oli hyvinkin tavallista sijoittaa parhaiten tuottaviin sijoituksiin ja hajauttaa sijoittamalla eri kohteisiin, kuitenkin niin että kaikissa oli korkea tuotto-odotus. Harry Markowitz kirjoitti artikkelissaan vuonna 1952, ettei kannata ostaa eri yhtiöiden rautatieosakkeita vaan sijoittaa osan rautatiehen, osa hyödykkeisiin, kaivososakkeisiin ja erilaisiin tuotantosijoituksiin. Vasta tällaisessa hajauttamisessa kaikki munat eivät ole samassa korissa.
Harry Markowitzin (1952) portfolioteorian avulla sijoittaja voi muodostaa salkun, joka optimoi tai maksimoi odotetun tuoton perustuen markkinariskiin, olettaen että korkeampi riski tuottaa korkeampia odotettuja tuottoja. Teorian mukaan on mahdollista laatia tehokas rintama tai tehokas rajapinta (engl. "Efficient frontier") optimaalisesta portfoliosta, joka tarjoaa maksimaalisen odotetun tuoton. Sijoittajat valitsevatkin portfolioteorian oppien mukaisesti joko saman riskin sisältävistä salkuista sen jolla on korkeampi tuotto-odotus, tai yhtä suuren tuoton omaavista salkuista sen missä on alhaisempi riskitaso. Tehokkaan rajapinnan muodostumista on havainnollistettu oheisessa kuvassa (ks. Kuvio 1), joka syntyy kun yhdistämme ensin kaikki mahdolliset kahden osakkeen salkut, kolmen osakkeen salkut, neljän osakkeen salkut ja niin edelleen. Näille kaikille salkuille lasketaan keskihajonnat ja odotetut tuotot yksittäisten arvopapereiden suhteellisella osuudella painotettuna keskiarvona. Kuviossa 1 vaakasuuntaisella X-akselilla mitataan keskihajontaa eli sijoituksen sisältämää riskiä, kun taas pystysuuntaisella y-akselilla mitataan sijoituksen odotettua tuottoa. Kuten voimme kuviosta huomata, sijoitettavan varallisuuden hajauttaminen useamman eri kohteen kesken pienentää tuoton keskihajontaa siirryttäessä pitkin tehokasta rintamaa kohti tangenttiportfolion punaista pistettä. Voimme myös havaita miten tehokkaan rintaman alapuolelle jäävät yksittäiset sijoituskohteet eivät ole optimaalisia, koska ne eivät sijaitse kaarevalla tehokkaalla rajapinnalla. Nämä sijoituskohteet tarjoavatkin huonomman tuoton samalla riskillä, tai korkeamman riskitason samalla tuotolla verrattaessa kaarevan tehokkaan rajapinnan sijoitussalkkuihin. Tämä havainto tehokkaasta rajapinnasta on Markowitzin (1952) portfolioteorian yksi keskeisimpiä löydöksiä, ja jokainen rationaalinen voittoa maksivoiva sijoittaja haluaakin siirtyä ylös ja vasemmalle kohti tehokasta rintamaa sijoituspäätöksissään. Tehokkaan rintaman tieteellinen diskurssi on myös ollut keskeisessä roolissa yksittäisten arvopapereiden hinnoittelumallin syntymisessä (ks. Capital Asset Pricing -malli).


title: Portfolioteoria

text: Kuvio 1. Tehokkaan rintaman visuaalinen mallikuva


title: Portfolioteoria

text: Odotettu tuotto salkulle lasketaan punnitsemalla summan yksittäisten sijoitusten odotetusta tuotosta. Riski taas lasketaan yksittäisten sijoitusten variansseista ja jokaisen sijoitusparin korrelaatioista. jossa formula_6 on korrelaatiokerroin sijoitusvarojen "i":n ja "j":n välillä.


title: Portfolioteoria

text: Tehokas rintama muodostetaan merkitsemällä jokainen sijoituspari koordinaatistoon, siten että salkun riski on X-akselilla ja odotettu tuotto Y-akselilla. Koordinaatistosta voidaan nähdä parhaiten tuottavat salkkuparit verrattain sen riskitasoon, josta on mahdollista piirtää ylöspäin kasvavan käyrän, joka yhdistää kaikki tehokkaimmat salkkuparit. Tämä käyrä on tunnettu tehokkaana rintamana (efficient frontier). Tuoton ja riskin yhdistelmä on siis optimaalinen, kun salkku sijaitsee niin sanotulla tehokkaalla salkkujen rintamalla.


title: Alkohologia

text: Alkohologia on oppi alkoholista ja sen vaikutuksista. Helsingin yliopistossa järjestettiin alkohologian kursseja, jonka suorittanut voimistelunopettaja voi antaa raittiusopetusta kouluissa terveysopin yhteydessä. Voimistelunopettajien koulutuksessa alkohologia tuli pakolliseksi vuonna 1911 annetulla määräyksellä. Nykyisin alkohologia kuuluu yliopistossa oikeuslääketieteen erikoistumisohjelmaan.


title: Alkohologia

text: Sosiaalialkohologia on kuulunut sosiaalihuoltajan tutkintoon yhtenä oppiaineena.


title: Alkohologia

text: Leo Harmaja oli Helsingin yliopiston voimistelulaitoksen sosiaalialkohologian opettaja 1919–1947.


title: Mansikkamäen koulu

text: Mansikkamäen koulu on Kouvolassa, Pikku-Palomäessä sijaitseva alakoulu. Uusi koulu valmistui vuonna 2014 lakkautettujen Tornionmäen, Kankaan ja nykyisen koulun vieressä sijainneen Mansikka-ahon koulun tilalle.


title: Pohjois-Lontoon derby

text: Pohjois-Lontoon derby on jalkapallon derby-ottelu, jossa kohtaavat englantilaiset seurat Arsenal FC ja Tottenham Hotspur FC. Molemmat seurat ovat kotoisin maan pääkaupungista Lontoosta, ja kuuluvat Englannin menestyneimpiin seuroihin.


title: Pohjois-Lontoon derby

text: Arsenal ja Tottenham ovat toisiensa pahimpia vihollisia, ja joukkueiden väliset ottelut tunnetaan yhtenä Englannin kovimmista derby-otteluista.


title: Pohjois-Lontoon derby

text:
Arsenal ja Tottenham ovat kohdanneet vuoden 1909 jälkeen virallisissa otteluissa 183 kertaa:
"Päivitetty kauden 2015–2016 jälkeen."


title: Pekka Jänhiä

text: Pekka Jänhiä (aiemmat sukunimet Travnikoff ja Bogdanoff, 10. joulukuuta 1895 – 19. toukokuuta 1959) oli Suomen puolustusvoimia 1920-luvulta lähtien palvellut tiedustelu-upseeri.


title: Pekka Jänhiä

text: Jänhiän vanhemmat olivat kuvanveistäjä Aleksanteri Travnikoff ja kotirouva Maria Travnikoff o.s. Kotoluoma. Jänhiä suoritti asevelvollisuuttaan Travnikoff-nimisenä Venäjän armeijassa vuodesta 1916 lähtien ja taisteli Itävallan ja Romanian rintamilla ensimmäisessä maailmansodassa.


title: Pekka Jänhiä

text: Lokakuun vallankumouksen aikaisissa oloissa Travnikoff jätti palaamatta lomalta yksikköönsä ja jäi itsenäistyvään Suomeen.


title: Pekka Jänhiä

text: Travnikoffin salaisen toiminnan alkuna voidaan pitää osallistumista aseiden salakuljetukseen Pietarista Viipurin suojeluskunnalle.


title: Pekka Jänhiä

text: Hän osallistui Suomen sisällissotaan valkoisten puolella ja oli mukana taisteluissa Vuoksen rintamalla Ravanttilassa, Korvenkylässä ja Antrean rintaman selustassa Jänhiälässä. Jänhiälässä hän haavoittui vaikeasti.


title: Pekka Jänhiä

text: Pekka Jänhiä toimi yleisesikunnan tiedustelussa ja johti tiedusteluorganisaation Toimisto V:n eli "Tilastotoimiston" Sortavalan alatoimistoa vuorotellen Jonne Aikomuksen kanssa. Jänhiä oli toimiston johdossa ainakin vuonna 1924 ja uudelleen vuodesta 1936 lähtien, jolloin Aikomus toimi hänen apulaisenaan. Jänhiän palvelus "Yleisesikunnan Tilastotoimistossa ja Puolustusvoimain Pääesikunnan Ulkomaaosastossa" on merkitty alkaneeksi 17. syyskuuta 1930.


title: Pekka Jänhiä

text: Jänhiällä oli alatoimistossa vastuullaan asiamiehiä (vakoilijoita), jotka hän apulaisineen oli valinnut ja jotka raportoivat hänelle henkilökohtaisesti. Epäilyttävissä tapauksissa asiamiehen lähetti ja raportit otti turvallisuussyistä vastaan välikäsi.


title: Pekka Jänhiä

text: Vuonna 1937 Jänhiän asema tilastotoimiston virkahierarkiassa oli toinen vanhempi toimistoupseeri. Kesällä 1939 Jänhiä sai apulaisekseen Sortavalan alatoimistoon luutnantti Into Kuismasen. Alatoimistosta muodostettiin vahvuutta lisäten Kollaan rintamalla toimiva Osasto Kuisma, jonka keskeinen toimintamuoto olivat rintaman eteläsivustaa varmistavat hiihtopartiot.


title: Pekka Jänhiä

text: Jatkosodan aikana Jänhiä hallinnoi huoltopäällikkönä tiedustelujaoksen, muun muassa kaukopartio-osasto Erillinen pataljoona 4:n, huoltoa hoitavaa talousjaosta. Hänet tunnettiin raha-asioissa tunnollisena ja pikkutarkkana upseerina. Talousjaoksesta muodostettiin 1944 itsenäinen toimmisto. Jänhiä palveli puolustusvoimia vuoteen 1950 asti, jolloin virkaiän tultua täyteen siirtyi eläkkeelle majurin arvoisena.


title: Falcon 9 laukaisu 26

text: Falcon 9 laukaisu 26 oli SpaceX:n Falcon 9 Full Thrust -kantoraketin laukaisu, joka vei ABS 2A ja Eutelsat 117 West B -tietoliikennesatelliitit supersynkroniselle geostationaariselle siirtoradalle. Falcon 9 -raketti laukaistiin onnistuneesti Cape Canaveral Air Force Stationin laukaisukompleksi 40:ltä 15. kesäkuuta 2016 kello 14.29 UTC-aikaa.


title: Falcon 9 laukaisu 26

text: Falcon 9 -raketin ensimmäinen vaihe saapui laukaisupaikalle muutamia tunteja edellisen Thaicom 8 -satelliitin laukaisun jälkeen 27. toukokuuta 2016. Rakettivaiheen maakoekäyttö SpaceX:n Texasin McGregorissa oli suoritettu laukaisupaikalle saapumista edeltävällä viikolla.


title: Falcon 9 laukaisu 26

text: Laukaisua edeltävä ensimmäisen vaiheen moottorien muutamien sekunnin maakoekäyttö suoritettiin onnistuneesti 13. kesäkuuta. Raketin ensimmäinen laukaisuyritys tarkentui 15. kesäkuuta kello 14.29 UTC-aikaa auenneeseen 44-minuuttiseen aikaikkunaan. Raketin polttoainesäiliöiden täyttö käynnistyi suunnitellusti noin 35 minuuttia ennen laukaisua. Falcon 9 Full Thrust -raketin moottorit käynnistettiin kolme sekuntia ennen laukaisua. Raketti nousi Cape Canaveral Air Force Stationin laukaisukompleksi 40:ltä kello 14.29 UTC-aikaa, yhdeksän Merlin 1D -moottorin saavutettua halutun tehon. Ensimmäinen vaihe sammutettiin kaksi minuuttia ja 36 sekuntia lennon alun jälkeen. Toinen rakettivaihe irtautui ensimmäisestä kolme sekuntia myöhemmin, ja sen Merlin 1D Vacuum -moottori käynnistyi kahdeksan sekuntia irtautumisen jälkeen. Satelliittia nousun aikana suojannut nokkakartio irtautui 47 sekuntia toisen vaiheen käynnistämisen jälkeen.


title: Falcon 9 laukaisu 26

text: Ensimmäinen rakettivaihe kääntyi ympäri paineistettua typpeä käyttävien pienten ohjausmoottorien avulla ja jatkoi ballistisella radalla kohti noin 680 kilometriä Floridan rannikolta sijaitsevaa ASDS-lauttaa "Of Course I Still Love You". Rakettivaihe jätti ensimmäisen jarrutuspolton () tekemättä vähäisempien polttoainevarantojensa takia ja jatkoi ballistisella radalla kohti Atlantilla odottavaa laskeutumisalustaa. Ensimmäinen vaihe teki myöhemmin ensimmäisen, kolmea moottoria käyttävän 20-sekuntisen paluupolttonsa (engl. "re-entry burn"). Tätä seurasi varsinainen laskeutumispoltto, joka tehtiin alkuun kolmella moottorilla, joista kaksi sammutettiin hieman ennen laskeutumista. Laskeutumispolton kolmimoottorisen osan aikana yksi moottoreista oli toiminut vajaateholla, minkä seurauksena rakettivaihe teki kovan laskeutumisen lautalle ja tuhoutui.


title: Falcon 9 laukaisu 26

text: Toinen vaihe saavutti pysäköintiradan kuuden minuutin ja 35 sekunnin polton jälkeen. Satelliitit ja rakettivaiheen pysäköintiradalta siirtoradalle vienyt 64 sekunnin poltto tapahtui 16 minuuttia ja 32 sekuntia myöhemmin. ABS 2A -satelliitin päälle asennettu Eutelsat 117 West B -satelliitti irtautui ensimmäisenä rakettivaiheesta noin kolme ja puoli minuuttia moottorin sammuttamisen jälkeen. ABS 2A irtautui viittä minuuttia minuuttia myöhemmin. Falcon 9 -raketin toinen vaihe jäi satelliittien irtautumisen jälkeen hyvin elliptiselle kiertoradalle.


title: Pohjoispuiston koulu

text: Pohjoispuiston koulu on Hyvinkään Parantolan kaupunginosassa toimiva noin 380 oppilaan suomenkielinen yläkoulu (luokka-asteet 7–9).


title: Puolimatkan koulu

text: Puolimatkan koulu on Hyvinkään Kirjavatolpan kaupunginosassa toimiva noin 530 oppilaan suomenkielinen yhtenäiskoulu (luokka-asteet 1–9).


title: Puolimatkan koulu

text: Koulun pohjoispuolella sijaitsee Puolimatkan hautausmaa siunauskappeleineen.


title: Svenska skolan i Hyvinge

text: Svenska skolan i Hyvinge on Hyvinkään Viertolan kaupunginosassa toimiva noin 50 oppilaan ruotsinkielinen alakoulu (luokka-asteet 1–6).


title: Uudenkylän koulu (Hyvinkää)

text: Uudenkylän koulu on Hyvinkään kaakkoisosan Uusikylässä toimiva runsaan 40 oppilaan suomenkielinen alakoulu (luokka-asteet 1–6). Kyläkoululta on maanteitse noin kolme kilometriä lounaassa sijaitsevaan Tuusulan Jokelan taajamaan ja noin 13 kilometriä luoteessa olevaan Hyvinkään keskustaan.


title: Joona Voutilainen

text: Joona Kristian Voutilainen (s. 17. marraskuuta 1996 Espoo) on suomalainen jääkiekkomaalivahti, joka edustaa SM-liigajoukkue JYPiä.


title: Joona Voutilainen

text: Voutilainen on Grankulla IFK:n kasvatti. Hän siirtyi C-juniori-ikäisenä Espoo Bluesiin kaudeksi 2011–2012, joka päättyi C-nuorten Suomenmestaruuteen. Kaudeksi 2012–2013 Voutilainen siirtyi Jokereiden B-nuoriin. Hänellä oli koko B-nuorten SM-sarjan paras torjuntaprosentti (93,5%) ja päästettyjen maalien keskiarvo (1.64). Voutilainen voitti kauden päätteeksi B-nuorten Suomenmestaruuden. Kaudella 2013–2014 hän toimi pääasiassa Jokereiden A-nuorten kakkosmaalivahtina Kevin Lankiselle, mutta suurimman osan peleistään Voutilainen pelasi kuitenkin seuran B-nuorissa torjuen Jokerit kolmanteen peräkkäiseen Suomenmestaruuteensa, Voutilaiselle itselleen toiseen.


title: Joona Voutilainen

text: Toukokuussa 2014 Voutilainen teki Jokereiden kanssa 2+1-vuotisen KHL-sopimuksen. Hän lähti seuran ensimmäiseen KHL-kauteen 2014–2015 lähinnä Jokereiden nelosmaalivahtina Henrik Karlssonin, Riku Heleniuksen ja Jani Kauton jälkeen. Voutilainen jatkoi pelejään A-nuorissa, joiden ykkösmaalivahdiksi hän nousi. Voutilaisella oli A-nuorten SM-liigan pudotuspelien paras päästettyjen maalien keskiarvo (2.31). Kaudella 2015–2016 Jokereiden KHL-joukkueen maalivahtiasetelma oli sama ja Voutilainen jatkoi A-nuorissa. Hän torjui Jokerit A-nuorten SM-liigan runkosarjan voittoon, mutta joukkueen kausi päättyi kuitenkin puolivälieriin. Voutilainen palkittiin kauden päätteeksi sarjan parhaana maalivahtina Jorma Valtonen -palkinnolla ja valittiin ensimmäiseen tähdistökentälliseen. Hän ei pukenut sopimuksensa aikana yhteenkään KHL-otteluun.


title: Joona Voutilainen

text: Voutilaisen Jokerit-sopimuksessa ollutta optiovuotta ei käytetty. Hän siirtyi kaudeksi 2016–2017 kaksivuotisella sopimuksella Pelicansin SM-liigajoukkueeseen. Voutilainen haki alkukaudella pelituntumaa myös Mestis-joukkue Heinolan Peliitoista. Hän teki liidebyyttinsä 20. lokakuuta 2016 vieraissa Hämeenlinnan Pallokerhoa vastaan, kun hänet vaihdettiin Janne Juvosen tilalle Pelicansin maaliin ajassa 35.38 HPK:n siirryttyä ottelussa 4–1-johtoon. Voutilainen päästi kaksi maalia ja torjui kolmannessa erässä kahdeksan kertaa. Pelicans hävisi ottelun lopulta lukemin 6–2. Aloittavana maalivahtina hän pelasi ensimmäisen liigaottelunsa 9. marraskuuta 2016 Hämeenlinnan Pallokerhoa vastaan. Voutilainen torjui Pelicansin 5–2-voittoon päättyneessä ottelussa 29 kertaa. Voutilainen pelasi joukkueessa Juvosen selkeänä kakkosmaalivahtina kahdeksan ottelua. Siirtorajan kynnyksellä helmikuussa 2017 Pelicans kuitenkin täydensi maalivahtiosastoaan Karri Rämöllä, joten Voutilainen jäi kolmosmaalivahdiksi ja siirtyi Peliittojen vahvuuteen. Hän pelasi siellä kaikkiaan 16 runkosarjaottelua torjuen kaksi nollapeliä. Voutilaisen kausi päättyi lopulta loukkaantumiseen runkosarjan lopulla.


title: Joona Voutilainen

text: Kauteen 2017–2018 Voutilainen lähti edellisen kauden tapaan Janne Juvosen aisaparina. Hän jäi Juvoselle selkeäksi kakkosmaalivahdiksi runkosarjassa ja pelasi 21 ottelua. Voutilainen pelasi myös kuusi Mestis-ottelua lainalla Peliitoissa. Hänet kuitenkin valittiin yllättäen Pelicansin aloittavaksi maalivahdiksi pudotuspelien ensimmäiselle kierrokselle. Voutilainen pelasi joukkueen kaikki kolme playoff-ottelua ja hän torjui Pelicansin toisessa ottelussa 3–0-voiton Saimaan Pallosta, joka kuitenkin eteni lopulta puolivälieriin otteluvoitoin 2–1.


title: Joona Voutilainen

text: Voutilainen siirtyi kaudeksi 2018–2019 kaksivuotisella sopimuksella JYPiin.


title: Joona Voutilainen

text: Voutilainen pelasi alle 18-vuotiaiden MM-kilpailuissa vuonna 2014. Hän toimi lähes koko turnauksen ajan Suomen kakkosmaalivahtina Kaapo Kähköselle ja pelasi vain noin kaksi jälkimmäistä erää puolivälieräottelusta Ruotsia vastaan. Voutilainen pelasi myös alle 18-vuotiaiden Ivan Hlinkan muistoturnauksessa vuonna 2013, jolloin Voutilainen jakoi torjuntavastuun Kähkösen kanssa ja pelasi kaksi ottelua. Yhteensä hän on pelannut kolme nuorten ja neljä poikien maaottelua.


title: Joona Voutilainen

text: Voutilainen valmistui ylioppilaaksi Pohjois-Haagan yhteiskoulun lukiosta keväällä 2016.


title: Kupari(I)syanidi

text: Kupari(I)syanidi (CuCN) on kupari- ja syanidi-ionien muodostama epäorgaaninen ioniyhdiste. Yhdistettä voidaan käyttää katalyyttinä orgaanisen kemian synteeseissä ja päällystettäessä metalleja elektrolyyttisesti kuparilla.


title: Kupari(I)syanidi

text: Huoneenlämpötilassa kupari(I)syanidi on valkoista tai kellertävää tai harmahtavaa kiteistä ainetta. Yhdisteen rakenne koostuu lineaarisesti toisiinsa koordinoituneista kupari- ja syanidi-ioneista, jotka muodostavat koordinaatiopolymeerin. Kupari(I)syanidi on veteen liukenematonta eikä liukene orgaanisiinkaan liuottimiin. Sen sijaan se muodostaa kompleksi-ioneja ammoniakkiliuosten kanssa ja syanidiliuoksissa muodostuu kompleksisia syanokupraatti-ioneja kuten [Cu(CN)], [Cu(CN)] ja [Cu(CN)]. Muiden syanidien tavoin kupari(I)syanidi on erittäin myrkyllistä.


title: Kupari(I)syanidi

text: Kupari(I)syanidia voidaan valmistaa saostamalla kupari(II)suolan, esimerkiksi kuparisulfaatin, vesiliuoksesta happamissa olosuhteissa vetysyanidin tai syanidien avulla. Reaktiossa syntyy ensin epästabiilia keltaista kupari(II)syanidia, joka hajoaa kupari(I)syanidiksi ja disyaaniksi. Disyaanin muodostuminen voidaan estää lisäämällä reaktioseokseen pelkistimeksi natriumvetysulfiittia.


title: Kupari(I)syanidi

text: Kupari(I)syanidia käytetään päällystettäessä muita metalleja elektrolyyttisesti kuparilla. Yhdistettä käytetään myös niin kutsuttujen antifoulingmaalien valmistukseen, katalyyttinä polymeerien valmistuksessa sekä lääkkeiden ja maatalouskemikaalien valmistukseen. Se toimii reagenssina muun muassa Sandmeyer-reaktioissa ja siitä valmistetaan kuparin organometalliyhdisteitä.


title: Mikko Altonen

text: Mikko Antero Altonen (s. 1929) on suomalainen hammaslääkäri. Hän on ollut Oulun yliopiston hammas- ja suukirurgian professori vuodesta 1980. Hän tutkimuskohteenaan on ollut kasvoluuston murtumien röntgendiagnostiikka pantomografisin menetelmin.


title: Naturen

text: Naturen oli Helsingissä vuosina 1892–1894 ilmestynyt ruotsinkielinen tiedelehti.


title: Naturen

text: August af Schulténin julkaisema ja toimittama "Naturen", alaotsikoltaan "Populär tidskrift för naturvetenskap och dess tillämpningar" oli laajalle yleisölle tarkoitettu luonnontieteen saavutuksia ja sovelluksia esitellyt aikakauslehti. Kahdesti kuukaudessa ilmestyneellä hienosti painetulla lehdellä oli arvovaltainen tieteellinen avustajakunta. "Naturen" tavoitteli myös pohjoismaista yleisöä, mutta ei onnistunut saamaan riittävästi tilaajia.


title: Pantomografia

text: Pantomografia on röntgendiagnostiikan menetelmä, jolla kuvauksen kohteena olevista elimistön käyristä kohdista saadaan suoristettu tasoröntgenkuva. Aihetta on Suomessa tutkinut muun muassa Oulun yliopiston hammas- ja suukirurgian professori Mikko Altonen.


title: Lassi Alvesalo

text: Lassi Juhani Alvesalo (s. 1939) on suomalainen hammaslääkäri. Hän oli Oulun yliopiston hammaslääketieteen professori vuodesta 1987. Hän on Sheffieldin yliopiston kunniatohtori (2006). Perusteena arvonimen myöntämiselle oli, että hän on hampaiden oraali-fakiaalisen kasvun ja kehityksen kansainvälinen auktoriteetti.


title: Lukemisia Kansalle

text: Lukemisia Kansalle oli Porvoossa vuosina 1855–1856 ilmestynyt aikakauslehti.


title: Lukemisia Kansalle

text: Kirjanpainaja Petter Widerholmin kustantama ja Eero Salmelaisen toimittama "Lukemisia Kansalle" oli ruotsalaisten ja saksalaisten esikuvien mukainen kansanlehti, joka pyrki tarjoamaan rahvaalle hyödyllistä ja huvittavaa luettavaa. Lukuhalua lisäämällä se halusi estää ”joutilaisuutta ja juopumusta ja muuta näitä seuraavaa kurjuutta ja onnettomuutta”. Vaatimaton lehti ilmestyi kerran kuussa kahden vuoden ajan.


title: Anckar

text: Anckar on muun muassa seuraavien suomalaisten sukunimi:


title: Kinnarin pesäpallokenttä

text: Kinnarin pesäpallokenttä on Kinnarin kaupunginosassa Järvenpäässä sijaitseva pesäpallostadion. Kenttä toimii Kinnarin Pesiksen kotikenttänä, ja seuran miesten edustusjoukkue pelasi sillä Superpesistä vuosina 2002–2004.


title: Kinnarin pesäpallokenttä

text: Kentän erikoisuutena on kotipesästä katsottuna oikealla puolella sijaitseva Sammakkolampi, johon pallo voi myös mennä kesken ottelun.


title: Olle Anckar

text: Olle Börjesson Anckar (s. 19. joulukuuta 1941 Helsinki) on suomalainen taloustieteilijä ja professori. Hän oli Åbo Akademin kauppakorkeakoulun kansantaloustieteen yliassistentti vuosina 1972–1979, joista vuosina 1975–1979 vt. professori. Vuosina 1979–2006 hän oli professori. Hänen tutkimuskohteenaan on ollut muun muassa pääomanmuodostus. Merkittäviä julkaisuja ovat hänen väitöskirjansa "Den sektorala kapitalbildningen och dess finansiering" (1973) sekä "Finansieringen av den högre utbildningen" (1976).


title: Olle Anckar

text: Anckarin veli on valtiotieteilijä Dag Anckar.


title: Werner Orjala

text: Werner Orjala, sukunimi aik. "Gronow" (15. elokuuta 1898 Pälkäne – 13. marraskuuta 1975) oli suomalainen taidemaalari.


title: Werner Orjala

text: Orjala kävi Suomen Taideyhdistyksen piirustuskoulua 1915–1917 ja 1919–1920. Hän osallistui Suomen Taiteilijain näyttelyihin vuosina 1931, 1932 ja 1933.


title: Håkan Andersson

text: Lars Paul Håkan Andersson (s. 14. maaliskuuta 1940 Pietarsaari) on suomalainen kasvatustieteilijä ja professori. Hän oli Åbo Akademin (Vaasa) kasvatustieteen vt. professori 1974–1984 ja professori 1984–2003 ja tutki historianopetusta ja opetustaidon arviointia. Hän on ollut vuodesta 2000 Svenska litteratursällskapet i Finlandin hallituksen puheenjohtaja.


title: Jalkapallo kesäolympialaisissa 1956 – karsinnat

text: Vuoden 1956 jalkapallon olympiaturnaus oli ensimmäinen johon järjestettiin karsinnat. Olympialaisten jalkapalloturnaukseen oli määrä osallistua 16 joukkuetta, mutta viisi kisoihin selviytynyttä maata vetäytyi turnauksesta. Jotkut karsintoihin lähteneet maat vetäytyivät jo karsinnoista. Isäntämaa Australia selviytyi turnaukseen automaattisesti.


text: Bulgaria selviytyi olympiaturnaukseen yhteismaalein 5-3. Puola olisi päässyt olympiaturnaukseen ilman karsintoja, mutta Puolan vetäydyttyä turnauksesta myös Iso-Britannia selviytyi olympiaturnaukseen.


text: Neuvostoliitto selviytyi olympiaturnaukseen yhteismaalein 7-1.


text: Romania luopui ja Jugoslavia selviytyi olympiaturnaukseen.


text: Molemmat selviytyivät olympiaturnaukseen ilman ottelua luovutusten perusteella. Itä-Saksa ja Länsi-Saksa osallistuivat Melbournen olympialaisiin yhteissaksalaisena joukkueena.


text: Itä-Saksa luopui ja Unkari selviytyi olympiaturnaukseen. Itä-Saksa ja Länsi-Saksa osallistuivat Melbournen olympialaisiin yhteissaksalaisena joukkueena.


text: Egypti selviytyi olympiaturnaukseen yhteismaalein 9-3.


text: Etelä-Vietnam selviytyi olympiaturnaukseen yhteismaalein 9-5.


text: Kaksoisottelun molemmat ottelut pelattiin Tokiossa. Kahden ottelun yhteistulos oli 2-2 ja Japani selviytyi olympiaturnaukseen arvonnan perusteella.


text: Molemmat joukkueet luopuivat karsinnoista.


text: Molemmat selviytyivät olympiaturnaukseen ilman ottelua luovutusten perusteella.


text: Filippiinit luopui ja Kiina selviytyi olympiaturnaukseen.


text: Kiinan tasavalta luopui ja Indonesia selviytyi olympiaturnaukseen.


text: Meksiko luopui ja Yhdysvallat selviytyi olympiaturnaukseen.


text: Turnaukseen selviytyi 16 maata, mutta kuitenkin vain 11 maata osallistui turnaukseen, sillä Unkari, Turkki, Kiina, Egypti ja Etelä-Vietnam vetäytyivät turnauksesta.


title: The Big Come Up

text: The Big Come Up on The Black Keysin esikoisalbumi, joka julkaistiin 14. toukokuuta 2002.


title: The Big Come Up

text: Kaikki kappaleet kirjoittanut Dan Auerbach ja Patrick Carney, ellei toisin mainita.


title: Asko Anttila

text: Asko Jussi Anttila (s. 1936) on suomalainen fyysikko. Hän oli Helsingin yliopiston fysiikan henkilökohtainen ylimääräinen professori 1990–2001


title: Bruno Pakarinen

text: Bruno August Pakarinen (1. tammikuuta 1880 Sortavala – 28. tammikuuta 1955) oli suomalainen taidemaalari.


title: Bruno Pakarinen

text: Pakarinen kävi Taideteollista keskuskoulua 1897–1899 ja Suomen Taideyhdistyksen piirustuskoulua 1899–1903. Hän osallistui Suomen Taiteilijain näyttelyihin vuosina 1901, 1902 ja 1911. Pakarinen toimi piirustuksenopettajana oppikoulussa.


title: Aarne Ulappa

text: Aarne Martti Ulappa (11. marraskuuta 1896 Turku – 18. elokuuta 1934) oli suomalainen taidemaalari.


title: Aarne Ulappa

text: Ulappa kävi Turun Taideyhdistyksen piirustuskoulua 1914–1917. Hän osallistui Suomen Taiteilijain näyttelyihin vuonna 1930.


Yunnanin kolmen rinnakkaisen joen suojelualueet (, pinyin: Yúnnán Sānjiāng Bìngliú Bǎohùqū) on Unescon maailmanperintöluetteloon kuuluva kohde Yunnanin maakunnan luoteisosassa Kiinassa. Kohde koostuu kahdeksasta suojelualueesta, joissa Jangtsen, Mekongin ja Salweenin yläjuoksut virtaavat pohjoisesta etelään rinnakkain, Jangtse ("Jinshajoki") ja Mekong ("Lancangjoki") 66 kilometrin päässä toisistaan, Mekong ja Salween ("Nujoki") vain 19 kilometrin päässä.


title: Lampang

text: Lampang on kaupunki Pohjois-Thaimaassa. Se on samannimisen provinssin pääkaupunki.


title: Lamphun

text: Lamphun on kaupunki Pohjois-Thaimaassa. Se on Lamphunin provinssin pääkaupunki.


title: Eelis Ismari

text: Eelis Johannes Ismari sukunimi aik. "Isaksson" (5. elokuuta 1898 Rauma – 13. marraskuuta 1958) oli suomalainen taidemaalari.


title: Eelis Ismari

text: Ismari kävi Suomen Taideyhdistyksen piirustuskoulua 1922–1923. Hän osallistui Suomen Taiteilijain näyttelyihin vuosina 1942 ja 1949.


title: Phayao

text: Phayao on kaupunki Pohjois-Thaimaassa. Se on Phayaon provinssin pääkaupunki.


title: HRD

text: HRD voi tarkoittaa seuraavia:


title: Gloria – gangsteriheila

text: Gloria – gangsteriheila ("Gloria") on John Cassavetesin käsikirjoittama ja ohjaama yhdysvaltalainen jännityselokuva vuodelta 1980. Se kertoo itsellisestä, lapsia inhoavasta newyorkilaissgangsterin ex-naisystävästä Gloriasta, joka piilottelee ja suojelee mafian operaation orvoksi jättämää pikkupoikaa, koska tämä voisi toimia tapauksen todistajana. Nimiroolia näyttelee Cassavetesin puoliso Gena Rowlands, joka sai suorituksestaan sekä Oscar- että Golden Globe -ehdokkuuden.


title: Gloria – gangsteriheila

text:
"Gloria" oli independent-ohjaajana tunnetun Cassavetesin ainoita suuren tuotantoyhtiön tuottamia elokuvia, ja on siksi noussut monessa maassa hänen tunnetuimmaksi elokuvakseen.
"Gloria" sai myös monia palkintoja. Gena Rowlands oli roolistaan sekä Oscar- että Golden Globe -ehdokkaana, ja elokuva jakoi Venetsian elokuvajuhlilla kultaisen leijonan yhdessä Louis Mallen elokuvan "Atlantic City" kanssa. Pojan roolia esittävä John Adames puolestaan jakoi Razzie-palkinnon vuoden huonoimmasta miessivuosasta itsensä Laurence Olivierin kanssa.


title: Gloria – gangsteriheila

text: Suomen johtavien kriitikoiden vuosittaisessa äänestyksessä "Gloria – gangsteriheila" nousi vuoden 1980 viidenneksi parhaaksi ensi-iltaelokuvaksi. Vuonna 1994 julkaistussa Video-oppaassa Kati Sinisalo piti "Gloriaa" ”täydellisenä elokuvana”, sekä hyvin jännittävänä rikoselokuvana että yhtenä kaikkien aikojen kauneimmista rakkaustarinoista.


title: Gloria – gangsteriheila

text: Sidney Lumet ohjasi tarinasta uuden version "Gloria". Sen pääosaa esittää Sharon Stone, joka oli roolistaan ehdolla vuoden huonoimman naisroolin Razzie-palkinnon saajaksi.


title: Antti Wanninen

text: Antti Wanninen (10. marraskuuta 1890 Impilahti – 15. elokuuta 1985 Espoo) oli suomalainen Marraskuun ryhmään kuulunut taidemaalari.


title: Antti Wanninen

text: Wanninen kävi Suomen Taideyhdistyksen piirustuskoulua 1908–1913. Hän osallistui Suomen Taiteilijain näyttelyihin vuosina 1915, 1916, 1917 ja 1918. Hänen töitään oli näytteillä myös Pietarissa 1917 ja Kööpenhaminassa 1919.


title: Krabi

text: Krabi on kaupunki Etelä-Thaimaassa, Malakan niemimaalla Andamaanienmeren rannalla. Se on Krabin provinssin pääkaupunki.


title: Krabi

text: Krabi on suosittu matkailukohde, ja turismi on tärkeä tulonlähde kaupungille.


title: Jussi Jylänki

text: Johannes (Jussi) Aleksanteri Jylänki (11. marraskuuta 1893 Oulu – 20. toukokuuta 1958 Helsinki) oli suomalainen Marraskuun ryhmään kuulunut taidemaalari.


title: Jussi Jylänki

text: Jylänki kävi Taideteollista keskuskoulua 1911–1912 ja Suomen Taideyhdistyksen piirustuskoulua 1912–1914. Hän osallistui Suomen Taiteilijain näyttelyihin vuosina 1914–1918, 1920, 1925, 1931, 1933, 1935, 1938, 1942, 1943, 1945 ja 1952. Jylänki osallistui myös Suomen Taideakatemian 3-vuotisnäyttelyyn 1950. Hänen töitään oli näytteillä ulkomailla Amsterdamissa ja Antwerpenissä 1931, Moskovassa 1934, Riiassa 1935 ja Roomassa 1955.


title: Arvo Makkonen

text: Arvo Johannes Makkonen (15. lokakuuta 1894 Helsinki – 26. heinäkuuta 1956 Helsinki) oli suomalainen Marraskuun ryhmään kuulunut taidemaalari.


title: Arvo Makkonen

text: Makkonen kävi Taideteollisen keskuskoulun iltakursseja 1910–1911 ja Suomen Taideyhdistyksen piirustuskoulua 1911–1913. Hän osallistui Suomen Taiteilijain näyttelyihin useaan otteeseen vuosien 1912 ja 1943 välillä. Hänen töitään oli näytteillä ulkomailla Kööpenhaminassa 1919, Tukholmassa ja Oslossa 1929, Tallinnassa 1930, Tartossa 1931, Amsterdamissa ja Antwerpenissä 1931, Saksassa 1935, Oslossa 1936, Milanossa ja Roomassa 1937 sekä Oslossa, Göteborgissa ja Tukholmassa 1940.


title: Tunteiden virrat

text: Tunteiden virrat ("Love Streams") on John Cassavetesin ohjaama yhdysvaltalainen draamaelokuva vuodelta 1984. Se kertoo keski-ikäisistä sisaruksista, jotka pitävät toisistaan huolta kummankin rakkaussuhteiden päätyttyä tahoillaan. Elokuva perustuu Ted Allanin samannimiseen näytelmään, jonka miespääosaa kantaesityksessä näytteli Jon Voight. Elokuvassa Cassavetes päätyi ratkaisuun näytellä rooli itse, ja toisessa pääosassa on hänen vaimonsa Gena Rowlands.


title: Tunteiden virrat

text: "Tunteiden virrat" kuvattiin paljolti Cassavetesin ja Rowlandsin yhteisessä kodissa, ja Cassavetesin muista elokuvista poiketen siinä ei käytetä lainkaan käsivarakuvausta. Elokuva jäi Cassavetesin toiseksi viimeiseksi ohjaustyöksi ennen vuoden 1986 elokuvaa "Big Trouble".


title: Tunteiden virrat

text: "Tunteiden virrat" voitti Kultaisen karhun Berliinin elokuvajuhlilla.


title: Tunteiden virrat

text: Vuonna 1994 julkaistussa Video-oppaassa Kati Sinisalo piti "Tunteiden virtoja" Rowlandsin ja Cassavetesin yhteistyönä parhaimmillaan: ”Riipaisevaa näyttelemistä, absurdia huumoria eikä yhtään falskia elettä.”


title: Chiang Rai

text: Chiang Rai on kaupunki Pohjois-Thaimaassa. Se on Chiang Rain provinssin pääkaupunki.


title: Hirvihaaran koulu

text: Hirvihaaran koulu on Mäntsälän kunnan Hirvihaarassa, noin kuusi kilometriä Mäntsälän keskustasta lounaaseen sijaitseva suomenkielinen alakoulu (luokka-asteet 1–6).


title: Arolan koulu

text: Arolan koulu on Mäntsälän kunnan eteläosassa, runsaan kilometrin päässä Tuusulan ja Järvenpään kunnanrajasta, 200 metriä valtatie 4:stä itään toimiva noin 70 oppilaan suomenkielinen alakoulu (luokka-asteet 1–6).


title: Kirkonkylän koulu (Mäntsälä)

text: Kirkonkylän koulu on Mäntsälän kunnan kirkonkylän keskustassa toimiva noin 300 oppilaan suomenkielinen alakoulu (luokka-asteet 1–6). Nelikerroksinen koulurakennus on rakennettu 1940–1950 -lukujen taitteessa ja sen lisäksi kouluun kuluu viipalekouluna tunnettu puukoulurakennus 1970-luvulta. Molemmat rakennukset ja koulun pihsrakenteet on sittemmin uudistettu.


title: Hyria ammattiopisto

text: Hyria ammattiopisto on osakeyhtiömuotoiseen Hyria koulutukseen kuuluva ammatillinen oppilaitos, jonka päätoimipiste sijaitsee Hyvinkäällä. Oppilaitoksessa opiskeli vuonna 2015 runsas yhteensä 2 400 nuoriso-opiskelijaa.


title: Hyria ammattiopisto

text: Hyria koulutuksella on toimintaa kuudella paikkakunnalla, joista ammattiopiston toimitoja on seuraavilla viidellä paikkakunnalla: Hyvinkää, Hämeenlinna, Järvenpää, Lahti ja Riihimäki.


title: Hyria ammattiopisto

text: Hyria ammattiopiston osuus oli vuonna 60,3 prosenttia ja ammatillisen peruskoulutuksen 72,4 prosenttia koko Hyria koulutus Oy:n 41,2 miljoonan euron liikevaihdosta. Vuonna 2015 nuorten koulutus tuotti 775 tutkintoa. Opiskelijamäärällä mitattuna ammattiopiston suurin nuorisokoulutuksen osasto oli Liiketalous ja tietotekniikka, jota opiskeli 600 henkeä. Muita suuria osastoja olivat Sosiaali ja terveys (302 opiskelijaa), Rakennus- ja talotekniikka (252 opiskelijaa) ja Sähkö (229 opiskelijaa). Aikuiskoulutuksen (Hyria aikuisopisto) puolelta tutkintoja tehtiin vuonna 2015 yhteensä 581 kappaletta, joista perustutkintoja oli 328 kappaletta, erikoisammattitutkintoja 51 ja ammattitutkintoja 202 kappaletta.


title: Hyria ammattiopisto

text: Hyrian ammattiopiston opiskelijat valmistuivat ammattiin valtakunnallista ja maakunnallista keskiarvoa paremmin.Opetushallitus palkitsikin yhteistyössä Opetus- ja kulttuuriministeriön kanssa palkitsi oppilaitoksen vuonna 2014 kunniamaininnalla arvioidessaan Suomen ammatillisia oppilaitoksia koulutuksen läpäisyn edistämisestä. Tätä saavutusta Hyria koulutus kuitenkin yleistää kertomalla olevansa "Suomen 3. paras ammatillinen oppilaitos." Vastaväitteenä myyntihenkiselle viestinnälle voidaan todeta, ettei Hyria kuitenkaan ole voittanut kertaakaan Opetushallituksen ammatillisen koulutuksen laatupalkintoa vuosien 2000–2014 kilpailuissa. Muista ammattioppilaitoksista kolme on voittanut vuosittain teemaltaan vaihtuvan laatupalkinnon jopa kolmesti ja kolme oppilaitosta kahdesti tänä 15 vuoden ajanjaksona.


title: Justin Holiday

text: Justin Alaric Holiday (s. 5. huhtikuuta 1989 Mission Hills, Kalifornia) on yhdysvaltalainen koripalloilija, joka on pelannut urallaan NBA:ssa, D-liigassa ja Belgian sekä Unkarin pääsarjoissa. Vuonna 2015 hän voitti NBA:n mestaruuden.


title: Justin Holiday

text: Heittävänä takamiehenä pelaavaa Holidayta ei varattu NBA:han , mitä ennen hän pelasi neljä kautta Washingtonin yliopiston joukkueessa. Holiday pelasi ensimmäisen ammattilaiskautensa Belgian pääsarjassa ja nousi seuraavalla kaudella D-liigan kautta NBA:han, Philadelphia 76ersin kokoonpanoon. Seuraavan kauden Holiday pelasi kuitenkin jälleen Euroopassa, tällä kertaa Unkarin pääsarjassa. Kauden 2014–2015 Holiday pelasi taas NBA:ssa, tällä kertaa Golden State Warriorsissa, joka voitti kauden päätteeksi sarjan mestaruuden. Seuraavan kauden Holiday aloitti Atlanta Hawksissa mutta siirtyi helmikuussa pelaajakaupan myötä Chicago Bullsiin.


title: Justin Holiday

text: Kesäkuussa 2016 Holiday siirtyi New York Knicksiin. Heinäkuussa 2017 hän palasi Bullsiin.


title: Justin Holiday

text: Tammikuun 2019 alussa Bulls suoritti pelaajakaupan, jossa Holiday siirtyi Memphis Grizzliesiin.


title: Justin Holiday

text: Holiday pitää hallussaan Bullsin seuraennätystä peräkkäisistä otteluista (43 ottelua), joissa pelaaja on tehnyt vähintään yhden kolmen pisteen korin.


title: Justin Holiday

text: Holidayn sisaruksista myös pikkuveljet Jrue Holiday ja Aaron Holiday ovat pelanneet NBA:ssa, ja sisko on pelannut koripalloa yliopistossa.


title: Two Swords

text: Two Swords voi viitata seuraaviin asioihin:


title: UEFA Super Cup 2016

text: UEFA Super Cup 2016 oli järjestykseltään 41. UEFA Super Cupin ottelu. Ottelussa kohtasivat kaksi hallitsevaa Euroopan seurajoukkueiden pääkilpailujen mestaria Mestarien liigan voittaja ja Eurooppa-liigan voittaja. Ottelu pelattiin 9. elokuuta 2016 Lerkendal Stadionilla, Trondheimissa Norjassa.


title: UEFA Super Cup 2016

text: Ottelu käytiin kolmannen kerran peräkkäin kahden espanjalaisseuran välillä, Real Madridin ja Sevillan, joista ensimmäiseksi mainittu oli kauden 2015–2016 Mestarien liigan voittaja ja jälkimmäinen kauden 2015–2016 Eurooppa-liigan voittaja.


title: UEFA Super Cup 2016

text: Lerkendal Stadion valittiin ottelun tapahtumapaikaksi UEFAn järjestelykomitean pitämässä kokouksessa 18. syyskuuta 2014. Tämä on ensimmäinen kerta, kun Norja isännöi UEFAn alaista tapahtumaa.


title: UEFA Super Cup 2016

text: Lerkendal Stadion otettiin ensi kertaa käyttöön 10. elokuuta 1947, pääosin jalkapalloilua ja yleisurheilua varten. Se toimii paikallisen jalkapalloseura Rosenborg Ballklubin kotikenttänä. Stadionin nykyinen yleisökapasiteetti on 21 166 ja kooltaan se on maan toiseksi suurin.


title: UEFA Super Cup 2016

text: Ottelun ensimmäinen maali nähtiin 21. peliminuutin kohdalla, kun Real Madridiin täksi kaudeksi palannut Marco Asensio ohitti upealla kaukolaukauksellaan sevillalaisseuran maalia vartioineen Sergio Ricon. Sevilla onnistui tasoittamaan ottelun hieman ennen ensimmäisen puoliajan loppua, kun 41. peliminuutilla seuran uusi hankinta Franco Vázquez pääsi laukomaan rangaistusalueen sisältä pallon verkkoon.


title: UEFA Super Cup 2016

text: Ottelun toinen puoliaika ehti vanheta 27 minuuttia, jolloin Sevillalle tuomittiin rangaistuslaukaus, Sergio Ramosin Vitoloon kohdistuneen rikkeen seurauksena. Hieman aikaisemmin kentälle sisäänotettu Jevhen Konopljanka asettui laukomaan rangaistuslaukausta, josta hän vei Sevillan 2–1-johtoasemaan, lähettämällä madridilaisseuran maalivahti Kiko Casillan väärään kulmaukseen. Toiselle puoliajalle annetusta lisäajasta (4 minuuttia) oli ehtinyt käynnistyä jo kolmas minuutti, kun Sergio Ramos paikkasi aikaisemmin aiheuttamansa rangaistuslaukauksen puskemalla madridilaiset tasoihin Lucas Vázquezin oikealta lähettämästä keskityksestä ja siirsi ottelun ratkaisun näin 30 minuutin jatkoajalle.


title: UEFA Super Cup 2016

text: Lisäaikaa oli ehditty pelata neljä minuuttia, kun Sevillan ranskalaispuolustaja Timothée Kolodziejczak ajettiin ulos toisella keltaisella kortilla. Tämän jälkeen Real Madrid sai ottelusta hallinnan ja Ramos ehti jo puskea pallon verkkoon toistamiseen, mutta se kuitenkin hylättiin maalia edeltäneen rikkeen takia. Lisäajan toinen puoliaika näytti 119. peliminuuttia, kun madridilaisseuran laitapuolustaja Dani Carvajal pitkän kuljetuksensa päätteeksi viimeisteli joukkueensa 3–2-voitto-osuman.


title: Kootut teokset (Rimbaud)

text: Kootut teokset on vuonna 2012 ilmestynyt Einari Aaltosen suomentama ja toimittama kokoelma Arthur Rimbaud’n runoutta. Teoksen kustansi Sammakko.


title: Urheilijaeläke

text:
Valtion ylimääräinen urheilijaeläke eli urheilijaeläke voidaan myöntää urheilijalle, joka asuu tai on asunut pysyvästi Suomessa, tunnustukseksi hänen Olympiakisoissa saamastaan kultamitalista. Erityisestä syystä eläke voidaan myöntää myös merkittävästä kansainvälisestä urheilu-urasta.
Eläkettä ei ilman erityistä syytä myönnetä 60 vuotta nuoremmalle henkilölle. Urheilijaeläke voidaan myöntää valtion talousarvioon tarkoitusta varten otetusta määrärahasta. Eläke on veronalaista tuloa ja se voidaan myöntää täytenä eläkkeenä tai osaeläkkeenä. Vuonna 2016 täysi eläke on 1 324,32 euroa ja osaeläke siitä puolet. Eläkkeen määrä vahvistetaan vuosittain joulukuussa. Eläkettä myönnettäessä otetaan huomioon hakijan varallisuus sekä hänen toimeentulomahdollisuutensa.


title: Urheilijaeläke

text: Eläkettä ei myönnetä hakijalle, jonka eläketulot kansaneläketuloa lukuun ottamatta ovat korkeammat kuin kaksi kertaa täysi urheilijaeläke. Enintään osaeläkettä on myönnetty hakijalle, jonka eläketulot kansaneläketuloa lukuun ottamatta ylittävät täyden urheilijaeläkkeen tason. Eläkkeen myöntää opetusministeriö hakemuksesta saatuaan asiasta Suomen Olympiakomitean lausunnon. Eläkettä koskevat hakemukset käsitellään kerran vuodessa. Eläkettä ei voi hakea toisen puolesta.


title: Urheilijaeläke

text: Suomen valtio myönsi ensimmäisen kerran urheilijaeläkkeitä vuonna 2015. Täyden eläkkeen ovat saaneet vuonna 2015 hiihtäjä Siiri Rantanen, vuonna 2016 keihäänheittäjä Seppo Räty, ralliautoilija Timo Mäkinen ja paralympiahiihtäjä Jouko Grip ja vuonna 2018 Teuvo Länsivuori.


title: Urheilijaeläke

text: Urheilijaeläkkeet perustuvat säädöksiin:


title: Pirttijärvi (Ikaalinen)

text: Pirttijärvi on Pirkanmaalla Ikaalisissa Sisätön Ylijoenperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Pirttijärvi on osa Juurijärven-Hulppojärven valuma-aluetta.


title: Pirttijärvi (Ikaalinen)

text: Järven pituus on 500 metriä, leveys 550 metriä ja sen pinta-ala on 13 hehtaaria. Se sijaitsee Latoveden länsipuolella ja siihen laskee kuusi metsäojaa. Sen oma laskuoja Pirttioja lähtee järven eteläpäästä ja laskee viiden kilometrin jälkeen Mustalampeen, joka laskee vuorostaan Sisätönjärveen. Järvessä on yksi 30 metriä pitkä saari. Rantaviivan pituus on 2,0 kilometriä. Noin neljäsosa rannasta on suota ja kahdessa kohtaa ranta viettää jyrkästi veteen. Rantaan on rakennettu kuusi vapaa-ajan asuntoa, joille johtaa tiet Sisätöltä.


title: Barbara Barrie

text: Barbara Barrie (oik. "Barbara Ann Berman", s. 23. toukokuuta 1931 Chicago, Illinois) on yhdysvaltalainen teatteri-, elokuva- ja televisionäyttelijä sekä kirjailija. Hän oli ehdolla parhaan naissivuosan Oscar-palkintoon vuoden 1979 elokuvasta "Fillarijengi".


title: Barbara Barrie

text: Barbara Barrie syntyi juutalaisperheeseen Chicagossa, josta perhe muutti Texasin Corpus Christiin kun tyttö oli yhdeksänvuotias. High schoolin jälkeen Barrie opiskeli aluksi journalismia Del Mar Collegessa, mutta vaihtoi sitten Texasin yliopistoon Austiniin, jossa suoritti bachelor-tutkinnon 1952 pääaineenaan draama. Hän muutti New Yorkiin ja otti taiteilijanimekseen Bermanin sijasta Barbara Barrie. Hän teki merkittäviä rooleja Broadwayn ja off-Broadwayn teattereissa, sekä puhe- että musiikkinäytelmissä.


title: Barbara Barrie

text: Barbara Barrien ensimmäinen tehtävä elokuvissa oli kreditoimaton rooli George Stevensin "Jättiläisessä". Vuoden 1964 elokuvassa "Onnen hinta" hän esitti pääosaa eronneena naisena, joka rakastuu afroamerikkalaiseen mieheen ja joutuu vaikeaan huoltajuustaisteluun lapsistaan uuden aviomiehensä rodun takia.


title: Barbara Barrie

text: Vuoden 1979 äidin roolistaan "Fillarijengissä" Barrie sai Oscar-ehdokkuuden ja esitti samaa roolia myös elokuvan pohjalta tehdyssä 8-osaisessa televisiosarjassa. Äidin rooleja hän teki myös elokuvissa "Tyttö joka kävi intin" ja "Judy Berlin", josta hän sai Independent Spirit -palkinnon.


title: Barbara Barrie

text: Teatteri- ja elokuvatöiden lisäksi Barrie on esiintynyt monissa televisioelokuvissa ja -sarjoissa 2010-luvulle saakka, huolimatta suolistosyövästään. Hän oli Emmy-ehdokkaana vuoden 2003 roolistaan sarjassa "".


title: Barbara Barrie

text: Barrie on kirjoittanut tietokirjoja syöpää sairastaville sekä pari lastenkirjaa.


title: Julian Edelman

text: Julian Francis Edelman (s. 22. toukokuuta 1986 Redwood City, Kalifornia) on yhdysvaltalainen amerikkalaisen jalkapallon pelaaja. Pelipaikaltaan Edelman on laitahyökkääjä. Hän edustaa amerikkalaisen jalkapallon NFL-liigan joukkuetta New England Patriots.


title: Julian Edelman

text: Edelman pystyy pelaamaan laitahyökkääjän pelipaikan lisäksi myös kulmapuolustajana. Lisäksi hänet tunnetaan aloitus- ja lentopotkujen palautuksistaan, joista jälkimmäisessä hänellä on nimissään Patriotsin historian ennätykset pisimmän lentopotkun palautuksen tehneenä sekä eniten palautuksissa pisteitä tehneenä pelaajana.


title: Julian Edelman

text: Edelman on hyvä ystävä Patriotsin pelinrakentajan Tom Bradyn kanssa.


title: Julian Edelman

text: New England Patriots varasi Edelmanin vuoden 2009 varaustilaisuudessa seitsemännellä kierroksella, koko varaustilaisuuden 232. pelaajana. Saman vuoden heinäkuussa Edelman ja Patriots solmivat neljän vuoden sopimuksen.


title: Julian Edelman

text: Ensimmäisinä vuosinaan Patriotsissa Edelmania käytettiin lähinnä aloitus- ja lentopotkujen palauttajana. Vuoden 2012 kaudella hän alkoi kuitenkin saada yhä enemmän jalansijaa myös laitahyökkäjänä. Onnistunut kausi johti myös jatkosopimuksen solmimiseen. Kausi 2013 oli Edelmanin lopullinen läpimurto ja tähänastisen uran tilastollisesti paras, Edelmanin pelaten kaikissa 16 pelissä, kirjaten 105 syötön vastaanottoa ja 1056 vastaanottojaardia .


title: Julian Edelman

text: Edelman oli tärkeä osa joukkuettaan Patriotsin voittaessa Super Bowlin kaudella 2014. Kauden 2017 Super Bowlissa nähtiin uskomaton koppi, kun Edelman koppasi pallon aivan kentän pinnan lähettyviltä kolmen Atlanta Falconsin pelaajan ympäröidessä häntä. Samasta hyökkäyksestä Edelmanin edustama New England Patriots nousi tasoihin, ja myöhemmin voitti jatkoajalla Falconsin 34-28.


title: Preston Sturges

text: Preston Sturges [ˈstɜːrdʒɪs] (29. elokuuta 1898 Chicago – 6. elokuuta 1959 New York) oli yhdysvaltalainen näytelmäkirjailija, josta tuli Hollywoodin ensimmäinen omia tekstejään ohjaava elokuvakäsikirjoittaja. Hän sai parhaan alkuperäiskäsikirjoituksen Oscarin vuoden 1940 elokuvasta "The Great McGinty", jonka hän myös ohjasi. Hänen muita elokuviaan ovat "Nauru kahleitten takana" ("Sullivan’s Travels", 1941) ja "Hullujen paratiisi" ("The Palm Beach Story", 1942).


title: Preston Sturges

text: Preston Sturges vei 1930-luvun screwballkomedian uudelle tasolle, jossa luonteva ja realistinen dialogi yhdistyy usein mitä erikoisempiin tilanteisiin. Esimerkiksi vuoden 1941 elokuvassa "Nainen Eeva" Henry Fondan ja Barbara Stanwyckin romanttista kohtausta häiritsee päätään väliin tunkeva hevonen. Sturgesin katsotaan nykyisin antaneen vaikutteita muun muassa Joel ja Ethan Coenille, Woody Allenille ja Robert Zemeckisille. Sturgesia pidetään myös ensimmäisenä Hollywoodin käsikirjoittajana, joka onnistuneesti siirtyi myös ohjaamaan omia tekstejään.


title: Preston Sturges

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa sijoitti 100 kaikkien aikojen parhaan komedian listalle kolme Sturgesin komediaa: elokuvan "Nainen Eeva" sijalle 19, "Naurun kahleitten takana" sijalle 37 ja "Hullujen paratiisin" sijalle 75.


title: Preston Sturges

text: Sturgesin kasvuympäristöä kuvataan yhtä rajuksi ja erikoiseksi kuin hänen elokuviaan. Hänen äitinsä Mary Estelle Dempsey oli Kanadan Quebecissä syntynyt irlantilaisen merimiehen tytär, joka väitti polveutuvansa Italian renessanssiaatelista. Hän avioitui Edmund C. Bidenin kanssa, ja he saivat pojan nimeltä Edmund Preston Biden vuonna 1898. He erosivat, ja pian äiti nai Chicagossa toimineen pankkiirin Solomon Sturgesin, joka adoptoi kolmivuotiaan pojan ja antoi tämän uudeksi nimeksi Preston Sturges. Tämäkään avioliitto ei kestänyt, mutta Sturges jatkoi vaimonsa ja tämän pojan matkustelevan ja boheemin taiteilijaelämän tukemista eri puolilla Eurooppaa vielä heidän avioeronsa jälkeenkin. Poika asui aluksi osan aikaa Chicagossa isänsä kanssa, mutta vähitellen yhä enemmän Euroopassa äitinsä kanssa. Kerrotaan, että Sturgesin äidin paras ystävä, tanssija Isadora Duncan syötti pikku Prestonille samppanjaa lusikalla. Preston Sturges kävi sisäoppilaitosta Pariisissa, Normandiassa ja Sveitsin Lausannessa.


title: Preston Sturges

text: Sturgesin äiti avioitui Euroopassa kolmannen kerran ja perusti Pariisiin menestyvän kauneussalongin nimeltä Maison Desti. Ensimmäisen maailmansodan puhjetessa äiti vei teini-ikäisen poikansa Pariisista turvaan New Yorkiin, jossa poika avusti Isadora Duncania ja yritti hoitaa äitinsä kauneusbisneksen sikäläistä haaraa huonolla menestyksellä. Sturges oppi lentäjäksi sotilaspalveluksessa, mutta sota päättyi ennen kuin hän joutui taisteluihin.


title: Preston Sturges

text: Sodan jälkeen Sturges kokeili onneaan iskelmien sanoittajana, muttei saanut tekeleitään kaupaksi Tin Pan Alleylle. Hän teki hyvät naimakaupat parinkin perijättären kanssa ja päätti ryhtyä näytelmäkirjailijaksi väitettyään eräälle naisystävälle, näyttelijälle, osaavansa kirjoittaa paremmin kuin tämä. Sturgesin ensimmäinen menestystä saanut teatterinäytelmä oli "Strictly Dishonorable" vuonna 1929.


title: Preston Sturges

text: Sturges siirtyi yhä paremmin palkatuksi käsikirjoittajaksi Hollywoodiin, jossa hänen tekstejään ohjasivat muiden muassa William Wyler ja Rouben Mamoulian. Aikansa asiasta puhuttuaan Sturges pääsi lopulta ohjaamaan oman käsikirjoituksensa "The Great McGinty" vuonna 1940. Muutkin menestyskomediat, jotka Sturges sekä käsikirjoitti että ohjasi, syntyivät muutaman vuoden sisällä 1940-luvulla.


title: Preston Sturges

text: Sturges sijoitti suuren summan Hollywood-palkkioistaan Howard Hughesin elokuvabisnekseen, joka kuitenkin meni nurin. Sturges ei tehnyt elokuvia kolmeen vuoteen, ja kun hän yritti paluuta alalle, maailma ja elokuvan tyyli oli muuttunut. Sturges muutti 1950-luvun puolivälissä Pariisiin, mutta palasi Yhdysvaltoihin.


title: Preston Sturges

text: Elokuussa 1959 Sturges kuoli 60-vuotiaana New Yorkin Algonquin-hotellissa, jossa hän oli kirjoittamassa muistelmiaan.


title: Consignor

text: Consignor Oy on pohjoismaalainen kuljetushallinnan ratkaisujen toimittaja. Yritys on perustettu vuonna 1997. Konserniin kuuluu emoyhtiön Consignor Group AS lisäksi seitsemän maayhtiötä.


title: Consignor

text: Monikuljetusyhtiöratkaisualusta muodostaa yli 100 miljoonaa lähetystä vuodessa ja mahdollistaa yli 10 000 yrityksen valita ratkaisu lähetyksen tekemiseen kuljetusyhtiöstä, ERP-järjestelmästä tai verkkokaupparatkaisusta riippumatta.


title: Consignor

text: Consignor toimii Norjassa, Ruotsissa, Tanskassa, Suomessa, Kiinassa ja Britanniassa. Työntekijöitä on yli 130 ja liikevaihto vuonna 2015 oli yli 14 miljoonaa euroa.


title: Avalanche (yhtye)

text: Avalanche on vuonna 1984 perustettu norjalainen disco dance -duo. Sen muodostavat Kjetil Røsnes (s. 30. maaliskuuta 1960 Lørenskog) ja Kirsti Johansen (s. 22. syyskuuta 1963 Kristiansand). 1980-luvun loppupuolen ja 1990-luvun pariskunta asui ja työskenteli Saksassa sekä Ranskassa. Nyt he asuvat Aurskog-Hølandissa Norjassa kahden lapsensa kanssa.


title: Avalanche (yhtye)

text: Kjetil Røsnes omistaa "Planet Orange Production" -tuotantoyhtiön.


title: Avalanche (yhtye)

text: Vuonna 1989 duolta ilmestyi sen isoin hitti "Johnny, Johnny Come Home" Ranskassa, jossa se oli singlelistan ykkösenä kahdeksan viikkoa (myyty noin 700 000 levyä). Se oli menestys myös heidän kotimaassaan Norjassa.


title: Avalanche (yhtye)

text: Kjetil Røsnes ja Kirsti Johansen kirjoittivat menestyneen "Santa Maria"-kappaleen Tatjanalle ja Samantha Foxille.


title: Avalanche (yhtye)

text: Myöhemmin Kjetil ja Kirsti aloittivat sivuprojektin nimellä K + K.


title: Sudenverinen

text: Sudenverinen, (eng. "Wolfblood") on brittiläinen fantasiadraama, jota esitetään YLE 2 ja YLE Areenassa. Sarjassa ovat ilmestyneet 1-5 kaudet kokonaisuudessaan Suomessa. Neljäs kausi näytettiin ensi kertaa kesällä 2016, Summeri-nimisestä nuorten kesäohjelmasta.


title: LeSports Center

text: LeSports Center on Pekingissä sijaitseva monitoimiareena, joka rakennettiin alun perin vuoden 2008 kesäolympialaisia varten. Nykyisin sen pääkäyttäjänä toimii jääkiekkoseura HC Red Star Kunlun.


title: Kasım pašša (Kaffan kenraalikuvernööri)

text: Kasım pašša ( eli 1500-luvulla) oli Osmanien valtakunnan sotilasvirkamies. Hänen nimensä on jäänyt historiankirjoihin lähinnä epäonnisen Astrahanin sotaretken päällikkönä. Tuolloin hän toimi myös Kaffan kenraalikuvernöörinä.


title: Kasım pašša (Kaffan kenraalikuvernööri)

text: Kasimin sotaretkikunta, johon kuului nykyarvioiden mukaan noin 15 000 miestä, aloitti matkansa Azovista ja eteni Donia pitkin Perelokoviksi nimetylle alueelle, jonne retkikunnan oli tarkoitus kaivaa Don- ja Volga-joet yhdistävä kanaali. Sotaretkikunta kohtasi vastainkäymisiä ja joutui vetäytymään aron halki takaisin Azoviin. Paluumatkalla Kasim menetti monta sotilastaan ja kerrotaan, että Istanbuliin palasi vain 700 miestä.


title: Shanghai Disney Resort

text: Shanghai Disney Resort on Disneyn teemapuisto ja lomakeskus Pudongin alueella Shanghaissa, Kiinassa. Shanghai Disney Resort on Disneyn ensimmäinen teemapuiston ja lomakeskuksen yhdistelmä manner-Kiinassa. Keskus avattiin 16. kesäkuuta 2016.


title: Pasi Luhtaniemi

text: Pasi Luhtaniemi (s. 5. syyskuuta 1963) on jyväskyläläinen kirjailija ja kustantaja . Hän on valmistunut filosofian maisteriksi Joensuun Yliopistosta 1991 pääaineena yleinen kirjallisuus. Luhtaniemi vastaa Kustannus Aarnin sekä kirjoittajavalmennus Hopeantakojat ry:n toiminnasta. Hän on myös Hopeantakojat ry:n puheenjohtaja ja Suomen maakuntakirjailijat ry:n varapuheenjohtaja .


title: Pasi Luhtaniemi

text: Luhtaniemi on kirjoittanut kaksi romaania, sekä useita dramatisointeja ja näytelmiä.


title: Pasi Luhtaniemi

text: Luhtaniemen puoliso on teatteriohjaaja Tiina Luhtaniemi.


title: Derviş Ali

text: Derviş Ali (1500-luku) oli Astrahanin kaanikunnan viimeinen kaani vuosina 1554-1556.


title: Derviş Ali

text: Astrahan itsenäistyi Kultaisen ordan alaisuudesta omaksi kaanikunnakseen 1466. Derviş Ali oli viimeisen ordan kaanin Ahmed bin Küčükin pojanpoika.


title: Derviş Ali

text: Krimin kaani Devlet I Girayta vaati Astrahanin liittämistä osaksi omaa kaanikuntaansa. Astrahanin kaani Abd al-Rahman pyysi Iivana Julman hallitsemaa Venäjää avukseen, jotta Astrahan säilyttäisi itsenäisyytensä. Vuonna 1554, jolloin Astrahania hallitsi jo toinen kaani Yamğurçı, nogai-kaani Ismail Beyn tukema Venäjä valtasi Astrahanin vasallikseen, jota Derviş Ali asetettiin hallitsemaan. Kaani Devlet Giray sai kuitenkin houkuteltua Derviş Alin puolelleen, ja vuonna 1555 Ali kapinoi ja rupesi ajamaan Venäjää pois Astrahanista. Venäjän armeija palasi Astrahaniin keväällä 1556 ja liitti sen tällä kertaa kiinteästi alueisiinsa. Kaanikunnan pääkaupunki Xacitarxan poltettiin ja Derviş Ali joutui pakenemaan maasta.


title: Derviş Ali

text: Tatarstanin pääkaupungin Kazanin vanhan kaupunginosan Derbiškin uskotaan olevan nimetty Derviş Alin mukaan.


title: Isoborneoli

text: Isoborneoli (CHO) on terpeenialkoholeihin kuuluva orgaaninen yhdiste. Sitä esiintyy laajasti kasveissa ja sitä voidaan käyttää haju- ja aromiaineena sekä muiden yhdisteiden valmistukseen. Isoborneoli on borneolin stereoisomeeri.


title: Isoborneoli

text: Huoneenlämpötilassa isoborneoli on valkoista kiteistä ainetta, jolla on havupuita muistuttava tuoksu. Yhdiste on veteen liukenematonta, mutta liukenee useisiin orgaanisiin liuottimiin kuten etanoliin, dietyylieetteriin, kloroformiin ja bentseeniin. Isoborneoli on optisesti aktiivinen ja etanoliliuoksessa sen R(+)-isomeerin ominaiskiertokyky on +34,3 ja S(-)-isomeerin ominaiskiertokyky on -34,3.


title: Isoborneoli

text: Kasveissa isoborneolia esiintyy sekä vapaana että asetaattiesterinä. Erityisesti sitä esiintyy mäntykasveissa ja asterikasveissa. Lisäksi sitä on raportoitu muun muassa omenoissa, basilikassa ja timjamissa.


title: Isoborneoli

text: Isoborneolia voidaan valmistaa hydrolysoimalla isobornyyliasetaattia tai pelkistämällä kamferia litiumalumiinihydridillä. Pelkistyksessä muodostuu myös borneolia.


title: Isoborneoli

text: Isoborneolia voidaan käyttää hajusteissa ja aromiaineena. Siitä voidaan myös valmistaa muita yhdisteitä esimerkiksi kamferia, fiksatiiveinä käytettäviä eetterijohdannaisia ja hyönteismyrkkynä käytettävää isobornyylitiosyanoasetaattia.


title: Interpedia

text: Interpedia ry on vuonna 1974 perustettu voittoa tavoittelematon, poliittisesti ja uskonnollisesti sitoutumaton suomalainen kansalaisjärjestö. Toiminnan päätarkoituksena on edistää lapsen oikeuksien toteutumista YK:n Lapsen oikeuksien sopimuksen periaatteiden mukaisesti. Interpedialla on kolme toiminta-aluetta: kansainvälinen adoptio, kehitysyhteistyö ja kummitoiminta, sekä globaalikasvatus. Interpedian toimintaa tukevat muun muassa Sosiaali- ja terveysjärjestöjen avustuskeskus ja Suomen ulkoasianministeriö.


title: Interpedia

text: Interpedia perustettiin vuonna 1974 nimellä "Hjälp till nödställda barn". Muutama vuosi myöhemmin nimi muutettiin Interpediaksi.  Yhdistyksen tarkoituksena oli alun perin auttaa niitä perheitä, jotka halusivat adoptoida lapsen ulkomailta. Vuonna 1978 yhdistyksen toimintaan tuli mukaan myös lasten auttaminen kotimaissaan kummitoiminnan kautta. Ensimmäinen ulkoasiainministeriön tukema kehitysyhteistyöhanke suuntautui Somaliaan vuonna 1981.


title: Interpedia

text: Vuonna 1985 säädettiin uusi adoptiolaki jossa oli mukana kansainvälistä adoptiota koskevat säännökset. Samassa yhteydessä Interpedia sai valtuutuksen toimia palvelunantajana kansainvälisissä adoptioissa.


title: Interpedia

text: Interpedia on yksi kolmesta Suomessa toimivasta adoptiopalvelunantajasta. Interpedialla on adoptioyhteistyötä seitsemän maan (Bulgaria, Etelä-Afrikka, Intia, Kiina, Kolumbia, Taiwan ja Thaimaa) kanssa. Interpedia oli vuonna 2016 Suomen suurin kansainvälisten adoptioiden välittäjä ja vuonna 2016 Interpedian kautta tuli Suomeen 40 lasta. Interpedia antaa lakisääteistä tukea ja ohjausta kansainvälistä adoptiota koskevissa kysymyksissä.


title: Interpedia

text: Interpedian kehitysyhteistyötä toteutetaan Suomen ulkoasianministeriön kansalaisjärjestöjen kehitysyhteistyön hanketuilla ja yksityisten ihmisten lahjoituksilla. Ensimmäiset ulkoasiainministeriön rahoittamat hankkeet Interpedia aloitti jo 1980-luvulla. Vuonna 2017 Interpedialla on kehitysyhteistyöhankkeita Nepalissa ja Etiopiassa ja Interpedian kautta on vuosittain lähtenyt useita vapaaehtoistyöntekijöitä Nepaliin. Interpedian aikaisempia hankemaita ovat lisäksi olleet Etelä-Afrikka, Intia, Kenia ja Somalia. Interpedian kummilapsitoiminta alkoi vuonna 1978 ja kattaa tällä hetkellä 14 kohdetta seitsemässä eri maassa (Nepal, Etiopia, Bangladesh, Intia, Etelä-Afrikka, Kolumbia ja Thaimaa). Interpedia on suomalaisten kehitysyhteistyöjärjestöjen kattojärjestö Kepan jäsen.


title: Interpedia

text: Interpedia tekee globaalikasvastustyötä Suomessa ja on osa Kepan koordinoimaa suomalaisten järjestöjen globaalikasvatusverkostoa. Interpedian viimeisimpiä, ulkoasianministeriön tukemia globaalikasvatushankkeita ovat olleet Erilaiset päivät - Lasten arkea Nepalissa 2013-2014 ja Mitä opin tänään? 2015-2016.


title: Mari Laakkonen

text: Mari Helena Laakkonen (s. 6. toukokuuta 1991 Pudasjärvi) on suomalainen kestävyysjuoksija. Hän edustaa Pudasjärven Urheilijoita ja häntä valmentaa Raimo Moilanen.


title: Mari Laakkonen

text: Laakkonen voitti Kalevan kisoissa pronssia vuonna 2015 Porissa 10 000 metrillä ajalla 34.53,74. Aika oli paras pronssitulos sitten vuoden 1998 Kalevan kisojen.


title: Mari Laakkonen

text: Vuoden 2015 SM-maastoissa hän sijoittui neljänneksi ja voitti joukkuekilpailussa kultaa..


title: Nauru kahleitten takana

text: Nauru kahleitten takana (tai Nauru kahleitten talossa, alkuperäisnimi "Sullivan’s Travels") on Preston Sturgesin käsikirjoittama ja ohjaama screwballkomediaelokuva vuodelta 1941.


title: Nauru kahleitten takana

text: Elokuva on Sturgesin 1940-luvun alkupuolen komediasarjan tunnetuin teos, ja sen aiheena on Hollywood itse. Siinä viihdekaupunkiin kyllästynyt ohjaaja John Lloyd Sullivan (Joel McCrea) tekeytyy kulkuriksi ja haluaa tehdä vakavan elokuvan nimeltä ”O Brother, Where Art Thou?”. Innoitusta kerätäkseen hän lähtee etsimään oikeita ihmisiä ja tarinoita lama-ajan Yhdysvalloista. Matkakumppanikseen hän saa toisen Hollywoodiin kyllästyneen, nuoren naisen jota esittää Veronica Lake. Sullivanin vaimoa esittää Jan Buckingham ja kovaotteista vankileirin vartijaa Al Bridge.


title: Nauru kahleitten takana

text: Elokuva valittiin vuonna 1990 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Naurun kahleitten takana" kaikkien aikojen sadan parhaan komedian listalle.


title: Maria Temrjukovna

text: Maria Temrjukovna (; 1544/1546 - 1./9. syyskuuta 1569) oli kabardiprinsessa ja Venäjän tsaari Iivana IV Julman toinen vaimo.


title: Maria Temrjukovna

text: Iivanan kerrotaan olleen mieltynyt Maria Temrjukovnan kauneuteen, mutta ensisijaisesti avioliitolla oli poliittiset perusteet, sillä Iivana pyrki vahvistamaan solmimansa liittolaissuhteen Temrjukovnan isän kabardiruhtinas Temrjukin kanssa. Avioliitosta syntyi yksi poika, mutta tämä kuoli vain muutaman kuukauden ikäisenä. Temrjukovna kuoli itsekin nuorena, vain noin 25-vuotiaana. Temrjukovnaa ei koskaan hyväksytty Moskovan Venäjän hovissa ja kansan keskuudessa, vaan häntä pidettiin taustaltaan pakanana ja etnisyydeltään tataarina, joita kohtaan venäläiset tunsivat kaunaa. Jälkeenpäin häntä on syytetty asioista, jotka hänen miehensä hallinnossa on nähty ikävinä, kuten esimerkiksi opritšninan perustamisesta.


title: Maria Temrjukovna

text: Temrjukovnan elämästä ennen kuninkaallista avioliittoa tiedetään vain vähän. Hän oli kabardien päällikön Temrjukin tytär, ja hänen alkuperäinen nimensä oli Kutšenei (). Hän oli noin 15-vuotias, kun hänet tuotiin Moskovaan esiteltäväksi tsaari Iivanalle.


title: Maria Temrjukovna

text: Vaikka Iivanan kerrotaan olleen mieltyneen kabardeihin kuuluneen Temrjukovnan kauneuteen, avioliitolla oli lähinnä poliittiset perusteet. Kabardit asuivat Kaukasiassa Astrahanin kaanikunnan etelärajan alueilla. Vuonna 1554 Iivana Julma valtasi kaanikunnan ja asetti sen vasallihallitsijakseen Derviş Alin. Kuitenkin jo seuraavana vuonna Derviş Ali nosti Venäjän valtaa vastustaneen kapinan, jonka Iivana taltutti 1556. Tällä kertaa Iivana rupesi vakiinnuttamaan valtaansa Kaukasiassa monin eri keinoin. Iivanan lailla kabardikansan hallitsija Temrjuk oli sodassa Krimin kaanikunnan kanssa, joten kabardit näyttäytyivät Iivanalle sopivina liittolaisina. Myös Temrjuk halusi hyvät välit Moskovan Venäjän kanssa. Hän oli julistanut itsensä Venäjän vasalliksi ja lähettänyt Moskovaan poikansa Salmukin, josta Iivana piti.


title: Maria Temrjukovna

text: Liittolaissuhde vahvistettiin avioliitolla, jonka Iivana solmi Maria Temrjukovnan kanssa 21. elokuuta 1561. Iivanan edellinen vaimo Anastasia Romanovna oli kuollut elokuussa 1560, ja jo syyskuusta alkaen hän oli etsinyt uutta vaimoa, jonka kanssa solmittavalle avioliitolle oli etukäteen asetettu ulkopoliittisia tavoitteita. Iivana oli myös päättänyt, että tulevan vaimon täytyi tulla Venäjän ulkopuolelta, sillä hän ei halunnut avioliiton vahvistavan venäläisaateliston asemaa, kuten Anastasian kohdalla oli käynyt. Temrjukovna ei ollut ensimmäinen ehdokas, jota Iivana oli harkinnut, vaan hän oli aiemmin neuvotellut Puola-Liettuan kuninkaan Sigismund II:n kanssa naimakaupasta, joka olisi saattanut hänet yhteen Sigismundin sisaren Katariinan kanssa. Hän ehti myös harkita avioliittoa Ruotsin Kustaa Vaasan sukuun, mutta Kustaa kuoli syyskuussa 1560.


title: Maria Temrjukovna

text: Iivanan ja Temrjukovnan avioliitosta ei ole juurikaan luotettavaa tietoa. Aikalaiskuvauksissa Marian kerrotaan olleen luonteeltaan villi ja julma, mutta luultavasti huhuihin perustuvat kuvaukset heijastavat venäläisten suhtautumista Marian taustaan. Vaikka Maria oli tšerkessi, häntä pidettiin vihattujen tataarikansojen edustajana. ”Tataarina” ja muslimitaustaisena Temrjukovnaa ei koskaan hyväksytty kansan ja hovin keskuudessa, vaikka hän liittyi Venäjän ortodoksiseen kirkkoon ja vaihtoi nimensä ennen häitä, jotka pidettiin hänen ollessaan noin 17-vuotias. Hän synnytti Iivanalle pojan Vasili Ivanovitšin, mutta tämä kuoli alle kolmen kuukauden ikäisenä. Maria Temrjukovna itsekin kuoli nuorena, vain noin 25-vuotiaana. Iivana epäili ja syytti venäläistä aatelistoa eli pajariluokkaa Marian myrkyttämisestä, samoin hän oli tehnyt aiemmin Anastasian kuollessa.


title: Maria Temrjukovna

text: Vuosi Marian kuoleman jälkeen Iivana lahjoitti pyhän kolminaisuuden luostarille 1 500 ruplaa ja kultaisen astian, jotta luostarissa rukoiltaisiin Marian sielun puolesta. Hän oli menetellyt samoin, kun Anastasian kuolemasta oli kulunut vuosi, tosin lahjoitettu summa oli ollut tuolloin vain tuhat ruplaa. Historioitsija Florian mukaan tämä olisi osoittanut, että Iivana oli mieltynyt enemmän Mariaan kuin ensimmäiseen vaimoonsa, mutta lahjoitusten eroavuuksiin voi löytää muitakin syitä. Hallintonsa alkupuolella Iivana pyrki uudistamaan luostareita ja rajoittamaan niiden aineellista vaurautta, mutta omaksui myöhemmin höllemmän linjan kirkon varainkeruuseen. Iivana tuskin oli kovin hyvä puoliso Marialle tämän eläessä, sillä Anastasian kuoleman jälkeen hän näyttää sortuneen usein alkoholiin ja toisiin naisiin, joista muun muassa hänen neuvonantajansa ja ystävänsä Andrei Kurbski pyrki häntä varoittamaan.


title: Maria Temrjukovna

text: Maria Temrjukovnaa kohtaan tunnettu vastenmielisyys on säilynyt hengissä Venäjällä esimerkiksi kansantarujen muodossa. Myös Venäjän ja Neuvostoliiton historioitsijat ovat usein esittäneet Marian negatiivisessa valossa. Muun muassa Vladimir Solovjov kirjoitti 1800-luvulla: ”On vaikea ymmärtää, mitä hän [Iivana] uskoi voittavansa liittoutumalla villien kanssa.” Vaikka useimpien historioitsijoiden mukaan Marialla tai muilla Iivanan vaimoilla ei ollut juuri vaikutusvaltaa mieheensä tai tämän hallintoon, Temrjukovnaa on myös syytetty teoista, jotka hänen miehensä hallinnossa nähtiin ikävinä, kuten opritšnikkien perustamisesta.


title: Maria Temrjukovna

text: Venäläisessä kansantarustossa kerrotaan Maria Temrjukovnaan liittyviä tarinoita. Yksi niistä sijoittuu Iivanan ja Marian häihin, jossa kaksi riskiä venäläissankaria vastaavat Temrjukovnan veljen Kostrjukin ylimieliseen painiotteluhaasteeseen. Sankarit päihittävät Kostrjukin perusteellisesti Iivanan seuratessa ottelua hyväksyvästi, vaikka hänen tuore vaimonsa protestoi veljensä kohtelua vastaan. Tarinan mukaan sankarit otteluun on valikoinut Mariaa edeltäneen vaimon Anastasia Romanovnan veli. Tarinan yksityiskohdat eivät pidä paikkaansa, vaan se on todennäköisesti symbolinen kuvaelma myöhemmistä tapahtumista. Kaksi venäläispainijaa muistuttavat kuvaukseltaan kovasti ruhtinaita, joiden johtamat joukot löivät tataarit merkittävissä taisteluissa vuosina 1572 ja 1591. Toisessa tarinassa kerrotaan, kuinka puoliso kuolinvuoteellaan varoittaa Iivanaa ottamasta pakanaa vaimoksi. Vaikka tarinassa ei sanota kuolevan puolison nimeä, hyvin todennäköisesti kyseessä on ensimmäinen vaimo Anastasia Romanovna. Tarinoilla ei ole juurikaan tietoarvoa, mutta ne toimivat kuvauksina siitä, miten Temrjukovnaan ja tataareihin yleensä suhtauduttiin Venäjällä.


title: Maria Temrjukovna

text: Maria Temrjukovnaan liittyvät kielteiset mielikuvat elävät myös nykyajan Venäjällä. Vuonna 2009 valmistuneessa Iivana Julmasta kertovassa venäläisessä Pavel Lunginin ohjaamassa elokuvassa "Tsar" Maria Temrjukovnaa näyttelee tataaritaustainen Ramilja Iskander. Elokuvan Temrjukovna on luonteeltaan väkivaltainen ja villi, hänet esitetään ratsastamassa opritšnikkien mukana ja manipuloivan miestään, joka kuvataan elokuvassa vanhuksena, vaikka Iivana oli heidän avioliittonsa aikana vanhimmillaan 39-vuotias. Elokuvan kohokohdassa Iivana Julman hovinarri kutsuu Temrjukovnaa Babylonin portoksi, jonka vuoksi Temrjukovna vaatii miestään rankaisemaan narria kuolemalla ja tämä poltetaan roviolla.


title: Anatoli Grišin

text: Anatoli Kuzmitš Grišin (, 8. heinäkuuta 1939 Moskova, Venäjän SFNT – 14. kesäkuuta 2016 Moskova) oli Neuvostoliittoa edustanut ratameloja, olympiavoittaja ja maailmanmestari.


title: Anatoli Grišin

text: Grišin voitti Neuvostoliiton kajakkinelikossa 1 000 metrillä olympiakultaa Tokiossa 1964. Vuonna 1966 hän voitti nelikossa 10 000 metrillä maailmanmestaruuden ja vuonna 1963 kaksikossa MM-pronssia.


title: Anders Carlsson (jääkiekkoilija)

text: Anders ”Masken” Carlsson (s. 25. marraskuuta 1960) on ruotsalainen entinen jääkiekkoilija.